28 май 2020, Тошкент вақти: 05:41\n"Дворник" мурдаси чиқиндихонада топилди\n2017 йилнинг 22 январида Россия пойтахтининг Жануби-Шаркий округидаги Академик Скрябин кўчасидаги уйлардан биридаги чиқинди йиғиладиган камерада бутун бадани қонталаб кетган мурда топилди.\nМосква шаҳар Ички ишлар бошқармасининг ахборот бўлими навбатчи офицери ўлдирилган шахс хорижлик меҳнат муҳожири эканини тасдиқлаб берди.\n- 22 январ куни эрталабки 9:36ларда “02” хизматига Академик Скрябин кўчаси, 3 уй, 7 корпуси бўйича жойлашган уйнинг подъездидаги чиқинди йиғиладиган камераси хонасида жасад аниқлангани хабари келиб тушди. Мурдани подъезд юваётган фаррош аёл аниқлади. Шу уйнинг “дворниги” экан, деди полиция ходими.\nМурдани келиб кўздан кечирган терговчилар унинг боши ва танасида кўплаб қонталашган жойларни аниқлаган. Терговчиларнинг дастлабки тахминларига кўра, кўринишидан осиёлик бўлган муҳожир йигит тепкилаб ўлдирилган. Экспертлар у топилишидан 5 соатча олдин, тонг саҳарда уриб ўлдирилганини аниқлашгани маълум бўлди.\nТерговни олиб бораётган Москва Тергов қўмитасининг Жанубий-Шарқий округ бўйича Кузминский туманлараро тергов бўлимида Озодлик сўровига исми ошкор этилмаётган шахс жасади суд-тиббий экспертиза бюросига юборилгани, тергов ишлари давом этаётганини билдиришди.\n"Таниб қолмасин деб ўлдириб кетган!"\nОзодлик Москванинг Вихино-Жулебино туманида фаррош бўлиб ишлаб келган бу муҳожирнинг исми Акмал экани, у 1984 йилда Наманганда туғилганини аниқлади.\nСурхондарёлик Хуршидбек ўлган йигит билан яқин таниш бўлмасада, қўшни участкада бирга ишлаб келгани ва ҳодиса тўғрисида билганларини сўзлаб берди.\n- 9 этажкали катта домнинг мусор камерасида бу бола ётиб қолган экан. Подъезд ювадиган аёл мусор камерасига сув олгани кирганда, қараса – эшик очиқ. Ичкарида ётган экан, “Акмал, Акмал, туринг!”, деган. Турмаган, оғзидан қони келиб ётган экан. Ҳамма томони қонталаш бўлиб кетган. 21-дан 22 январга ўтар кечаси бўлган бу. Ҳозир моргхонада экан ўлиги, деди Хуршидбек.\nМуҳожир йигитнинг гувоҳлик беришича, 32 яшар Акмалнинг жасадини Наманганга жўнатишга Вихинодаги барча фаррош ва меҳнат муҳожирлари пул йиғишмоқда: жасадни аэропорт орқали Ўзбекистонга юборишга жами 85 минг рубл зарур экан.\nАкмални яқиндан танийдиганлардан унинг Ўзбекистонда оила-бола чақаси қолгани маълум бўлди.\nХуршидбек билан суҳбат\nХуршидбек полиция Акмалнинг ўлдирилиши юзасидан сўров-суриштирув ишларини олиб бораётганини айтиб, қотиллик сабабларига оид ўзининг фикр-мулоҳазалари борлигини маълум қилди.\n- Болларнинг айтиши бўйича, шу куни байрам бўлган. “Кеч бўлиб кетди – квартирага бориб ўтирмай, қор ёққан”, дея камерада ётиб қолган. Шу куни кечаси кимдир 50-60 камерани бузган. Биттасида бу бола чиқиб қолган – уриб ўлдириб кетишган. Дворниклар камерага сотилмаган металлолом қўяди, нарса қўяди. Ўғри боллар бор-да ўзларини ичидан! Бирортасини таниб қолган бўлса, “айтиб қўймасин” деб, уриб ўлдириб кетган.\nКим “овга” чиққани – номаълум. Темирчилар темир-терсакни 6-7 рублдан сотиб олади. Картонни эса ўзимизни ўзбек-тожик боллар сотиб олади. Полиция “Текшираяпмиз!”, дейди, аммо “чёрний”ни, ака, ким текширади?! Ҳеч ким текширмайди! Буни ўрислар қилмайди – 50-60 камерани болға-молоток билан бузиш қўлидан келмайди. Бомжлар десангиз – ҳаётда қилмайди, қўрқади. Камераларда иссиқ отопление ўтгани учун ичкариси иссиқ бўлади, деди Хуршидбек,\nСуҳбатдош подъездлардан ва чиқинди камераларидан чиқаётган темир-терсак, қоғоз ва турли бошқа ташланган буюмлар фаррошларнинг ҳар кунлик қўшимча яхши даромадига айланганини қўшимча қилди.


6684 Ўқиш режими + -\nАллоҳ таоло Қуръони каримда Расулуллоҳ ﷺ ни «Ва албатта, сен улкан хулқдасан», деб мақтади (Қалам сураси, 4). Дарҳақиқат, Расулуллоҳ ﷺ нинг хулқ-атворларида ҳар бир мўмин учун жуда ҳам гўзал ибратлар бордир. Ҳаётларида Расулуллоҳ ﷺ ни атиги бир ёки икки марта кўрган саҳобалар ҳам, шу муборак учрашув давомида Расулуллоҳ ﷺ ни бир нарса қилаётган пайтларида кўрган бўлсалар, мана шу амални ҳаётларининг охиригача маҳкам ушлаб, бажариб келганлар. Бу ишни ўзларига амр бўлгани учун эмас, балки Расулуллоҳ ﷺ ни яхши кўрганликларидан, у Зотга доим ўхшашга ҳаракат қилганларидан қилганлар. Биз ҳам саҳобалардан ўрнак олайлик.\nҲадиси шарифда Расулуллоҳ ﷺ нинг кичик ёшдаги болаларга қилган гўзал муомалалари ҳақида кўплаб ривоятлар етиб келган. Сизнинг эътиборингизга ана ўшандай ривоятларнинг орасидан ўнтасини келтирамиз:\nБир: Анас ибн Моликнинг ўн йиллик хизмати\nАнас ибн Молик машҳур саҳобалардан. Оналари Умму Сулайм розияллоҳу анҳо Анас ибн Молик розияллоҳу анҳуни болалигида Набий ﷺ нинг хизматларига тутдилар. Расулуллоҳ ﷺ ни Анас ибн Моликка бўлган муомалалари хўжайиннинг хизматчисига қилган муомаласидек бўлмай, балки отанинг боласига қилган муомаласидек бўлар эди. Бу зот ўзлари айтадилар:\n«Расулуллоҳ соллаллоҳу алайҳи васалламга сафарда ҳам, ҳазарда ҳам ўн йил хизмат қилдим...У Зот бирор қилган ишимни нимага бундай қилдинг ёки буюрган ишимни нега қилмадинг, деб сўрамас эдилар. Балки «Аллоҳ хоҳлагани бўлади, хоҳламагани бўлмайди», дер эдилар».\nЮқоридаги ҳадис болаларга қилиниши керак бўлган муомаланинг гўзал намунасидир. Ушбу ҳадисдан биз қуйидаги ибратларни ўрганиб, ўз оиламизда фарзанларимизни тарбиялашга татбиқ қилишимиз мумкин:\nЁш болаларни койиманг.\nУларга ғазабланманг ёки улардан кўнглингиз қолмасин.\nУлардан нимага бундай қилдинг ёки нега қилмадинг?, деб сўраманг (чунки улар бунинг сабабини билишмайди).\nЎша пайтда Анас ибн Молик розияллоҳу анҳунинг ёшлари ўнда эди. Ўшандан бошлаб, у зот Расулуллоҳ ﷺ нинг ҳузурларида бўлдилар. Расулуллоҳ ﷺ ёш болалар хато қилсалар, уларни койиб ўз ҳолларича ташлаб қўймадилар, балки аксинча:\nАбу Ҳурайра розияллоҳу анҳудан ривоят қилинади: «Ҳасан ибн Али розияллоҳу анҳу садақанинг хурмосидан бир дона олиб оғзига солди. Бас, Расулуллоҳ соллаллоҳу алайҳи васаллам: «Қиҳ-қиҳ!» деб, уни отиб юбор дедилар. Сўнгра: «Биз садақа емаслигимизни билмасмидинг?» дедилар».\nКўриб турганингиздек, Ҳасан розияллоҳу анҳу хурмодан емоқчи бўлганларида, Расулуллоҳ ﷺ у зотга «Хурмони ташла», демадилар, балки, бу хатони ўз қўллари билан хурмони олиб ташлаб, тўғрилаб ҳам қўйдилар.\nИкки: «Марҳабо, хуш келибсиз, қизим»\nМўминларнинг онаси Ойша розияллоҳу анҳодан ривоят қилинади: «Ҳадисда ва каломда Фотимачалик Расулуллоҳ соллаллоҳу алайҳи васалламга ўхшаш одамни кўрмадим. Агар у у Зотнинг ҳузурларига кирса, ўринларидан туриб, ўпиб кутиб олар ва ўз ўринларига ўтказар эдилар. Агар у Зот унинг олдига кириб қолсалар, у туриб у Зотни ўпиб кутиб олар ва ўз ўрнига ўтказар эди. У Набий соллаллоҳу алайҳи васаллам ҳузурларига у Зот қабз қилинган хасталикларида кирди. Бас, у Зот уни кутиб олдилар ва ўпдилар». Яна бир ривоятда «Фотима розияллоҳу анҳонинг юришлари оталарининг юришларидан ҳеч фарқ қилмас эди. Оталари Фотимани кўриб: «Марҳабо, хуш келибсиз, қизим», деб пешвоз чиқдилар. Кейин ўнг томонларига ёки чап томонларига ўтқаздилар. Ва қулоқларига ниманидир пичирлаб гапирдилар. Фотима розияллоҳу анҳо бу сўздан қаттиқ йиғладилар. Расулуллоҳ соллаллоҳу алайҳи васаллам қизларидаги бетоқатликни кўриб, яна қизларининг қулоғига ниманидир пичирладилар. Фотима розияллоҳу анҳо бундан кулдилар. Шунда мен Фотима розияллоҳу анҳога : «Расулуллоҳ соллаллоҳу алайҳи васаллам шунча хотинлар ичида сизни хослаб, сир айтсалар, сиз нимага йиғлайсиз?» дедим. Кейин Расулуллоҳ соллаллоҳу алайҳи васаллам ўринларидан туриб кетганларида, Фотима розияллоҳу анҳодан: «Расулуллоҳ соллаллоҳу алайҳи васаллам сенга нима дедилар?» деб сўрасам, у: «Расулуллоҳ соллаллоҳу алайҳи васалламнинг сирларини фош қилмайман», деди. Расулуллоҳ соллаллоҳу алайҳи васаллам вафот этганларида, мен яна Фотима розияллоҳу анҳодан: «Оналик ҳаққи-ҳурмати, Расулуллоҳ ўша куни нима дедилар?» десам, Фотима розияллоҳу анҳо: «Энди, майли, айтиб бераман. Аввалги гал қулоғимга пичирлаганларида айтдиларки: «Жаброил алайҳиссалом ҳар йили келиб бир (ё икки) марта Қуръонни кўрикдан ўтказардилар. Ҳозир икки марта Қуръонни кўрикдан ўтказдилар. Ажалим яқинлашиб қолганини ҳис қиляпман. Аллоҳдан тақво қилиб, сабр этгин. Мен сен учун нақадар яхши пешводирман». Шу гапдан кейин сиз гувоҳи бўлган ўша йиғи зоҳир бўлди. Мендаги бетоқатликни кўриб, иккинчи марта қулоғимга пичирлаб: «Эй Фотима, мўмина аёлларнинг саййидаси ёки бу уммат аёлларининг саййидаси бўлишга рози эмасмисан?» дегандилар. Мана шу гапдан кейин сиз ўша гувоҳи бўлган кулгу зоҳир бўлди», дедилар».\nЎқиганингиздек, Набий ﷺ доимо ўз қизларини илиқ сўзлар билан қаршилаб олар, ўрниларидан туриб, ўпиб кутиб олар ва ўз жойларига ўтқазар эдилар. Фақатгина оғир ҳаста бўлган вақтларида, ўз ўрниларидан тура олмаганларидагина ёнларига ўтқазган эдилар. Биз ҳам мана шундай хулқни одат қилиб, ўз фарзандларимизга, айниқса, қизларимизга, шундай муносабатда бўлишга ҳаракат қилишимиз даркор.\nУч: фарзандни ўпиш\nАбу Ҳурайра розияллоҳу анҳудан ривоят қилинади. Расулуллоҳ соллаллоҳу алайҳи васаллам Ҳасан ибн Алини ўпдилар. Расулуллоҳ соллаллоҳу алайҳи васаллам ҳузурларида шу пайт Ақроъ ибн Ҳобис бор эди. Шунда Ақроъ: «Менинг ўнта фарзандим бор-у, улардан бирортасини ўпмайман», деди. Расулуллоҳ соллаллоҳу алайҳи васаллам унга қарата: «Ким раҳим қилмаса, унга нисбатан ҳам раҳим қилинмайди», дедилар.\nФарзанд ва набираларни ўпиш ҳам уларга яхши кўрганингизни билдириш ва раҳим қилишнинг бир кўринишидир.\nТўрт: йиғлаётган бола учун намозни қисқартириш\nАбу Қатода ривоят қиладирлар: «Расулуллоҳ соллаллоҳу алайҳи васаллам: «Мен намозни узунроқ қилиб ўқимоқчи бўлганимда, чақалоқ йиғлаб қолса, онасига оғир тушмасин деб, қисқароқ ўқийман»,— деган эканлар».\nРасулуллоҳ ﷺ намоз ўқишни жуда яхши кўрар эдилар, ёлғиз қолганларида узундан-узоқ намоз ўқир эдилар; аммо аёллар ҳам қўшилган жамоат намозларида, чақалоқ йиғлаб қолса, онасига оғир тушмасин, деб қисқароқ ўқир эдилар. Бу йиғлаётган болага ва унинг онасига бўлган жуда улкан эътибордир.\nБеш: болалар билан бирга намоз ўқиш\nШаддод ибн Ҳод розияллоҳу анҳудан ривоят қилинади:«Расулуллоҳ соллаллоҳу алайҳи васаллам Шом ва Хуфтон намозларидан бирида олдимизга чиқдилар. У Зот Ҳасан ёки Ҳусайнни кўтариб олган эдилар. Расулуллоҳ соллаллоҳу алайҳи васаллам олдинга ўтдилар ва уни ерга қўйдилар. Сўнг намозга такбир айтдилар. Намоздаги саждалардан бирида саждани чўзиб юбордилар. Мен бошимни кўтардим. Қарасам, Расулуллоҳ соллаллоҳу алайҳи васаллам сажда қилган ҳолларида эса бола у Зотнинг орқаларига чиқиб олибди. Саждамга қайтдим. Расулуллоҳ соллаллоҳу алайҳи васаллам намозни тугатганларида одамлар:«Ё Расулуллоҳ! Сиз намоздаги саждалардан бирида саждани чўзиб юбордингиз, ҳаттоки, биз бирор иш бўлдими ёки сизга ваҳий қилиняптими, деб ўйладик», – дейишди.«Уларнинг ҳеч бири бўлгани йўқ. Лекин ўғлим мени улов қилиб олди. То у ҳожатни қондиргунича шошилтиришни ёқтирмадим», – дедилар».\nУшбу ҳадисда ҳам, худди аввалги ҳадисдагидек, Расулуллоҳ ﷺ нинг ҳатто намоз ўқиётганликларида ҳам болаларни безовта қилмасликка уринганларини кўришимиз мумкин. (Шунингдек, у Зот ﷺ нинг ёш болалар билан бирга намоз ўқиганлари ҳақида ҳам ривоятлар келган.)\nОлти: Абу Умайрнинг булбулчаси\nАнас розияллоҳу анҳудан ривоят қилинади:«Расулуллоҳ соллаллоҳу алайҳи васаллам бизнинг олдимизга кириб турардилар. Менинг Абу Умайр куняли кичик укам бор эди. Унинг кичкина қушчаси бор эди. Ўшани ўйнаб юрарди. Бир куни қушча ўлиб қолди. Набий соллаллоҳу алайҳи васаллам бизникига кириб, Абу Умайрни маҳзун ҳолда кўрдилар ва:«Унга нима бўлди?» дедилар.«Қушчаси ўлиб қолди», дейилди. Шунда у Зот:«Эй Абу Умайр! Маа фаъалан нуғойр? («Эй Абу Умайр, не қилди булбулча?»)» дедилар».\nУламолар мана шу бир ҳадисдан кўплаб ибрат ва ҳукмларни ўрганиб олишган. Шулардан мавзуимизга алоқадори, Расулуллоҳ ﷺ нинг ёш болаларга алоҳида вақт ажратганликлари, болаларнинг Набий ﷺ атрофларида бемалол ўйнаб юрганликлари, у Зотнинг болалар ва ҳатто уларнинг овунчоқларига ҳам ўзгача эътибор берганликлари, шунингдек, маҳзун бўлган болаларнинг кўнглини кўтаришга ҳаракат қилганликларидир.\nЕтти: яҳудий болани зиёрат қилиш\nАнас розияллоҳу анҳудан ривоят қилинади. Бир яҳудий бола Расулуллоҳ соллаллоҳу алайҳи васалламга хизмат қилар эди. Кунларнинг бирида у бетоб бўлиб қолди. Расулуллоҳ соллаллоҳу алайҳи васаллам унинг зиёратига кириб, бош томонига ўтирдилар ва «Исломга кир», дедилар. У бола эса отасига қаради. Шунда отаси: «Абул Қосимга (Яъни Расулуллоҳга) итоат қил», деди. Бас, у бола мусулмон бўлди. Расулуллоҳ соллаллоҳу алайҳи васаллам унинг ҳузуридан чиқа туриб, «Алҳамду лиллаҳиллазий анқозаҳу минан-нар» (яъни «Уни дўзахдан халос қилган Аллоҳга ҳамд бўлсин»), дедилар.\nНабий ﷺ ўз хизматкорларининг қаерда эканлиги билан қизиқдилар, унинг касал бўлганидан хабар топгач, ҳатто у бола мусулмон бўлмаса ҳам, унинг зиёратига кирдилар. Болани Исломга киришга даъват қилдилар ва у бола мусулмон бўлганида уни дўзахдан халос бўлганига хурсанд бўлиб, Аллоҳга ҳамд айтдилар.\nСаккиз: болаларни яхши кўриш ва улар учун дуо қилиш\nБаро ибн Озиб розияллоҳу анҳудан ривоят қилинади: «Расулуллоҳ соллаллоҳу алайҳи васалламни кўрдим, қарасам, Ҳасан розияллоҳу анҳуни елкаларига кўтариб олибдилар. У Зот соллаллоҳу алайҳи васаллам: «Аллоҳим! Мен буни яхши кўраман, сен ҳам яхши кўргин» деганларини эшитдим».\nСиз ҳам фарзандларингизга уларни яхши кўришингизни айтинг ва Аллоҳга «уларни сен ҳам яхши кўргин», деб дуо қилинг.\nТўққиз: бавл қилиб қўйган болача\nУмму Қайс бинти Миҳсон розияллоҳу анҳодан ривоят қилинади: «У киши ўзининг ҳали таом емаган жажжи ўғлини Расулуллоҳ соллаллоҳу алайҳи васалламга олиб келди. У Зот соллаллоҳу алайҳи васаллам уни қўйниларига ўтқаздилар. Бола у Зотнинг кийимларига сийиб юборди. Бас, у Зот сув чақирдилар ва унинг устига септилар, ювмадилар».\nУшбу ҳадисдан Набий ﷺ нинг ёш болаларни қўйниларига олганликларини, улар Расулуллоҳ ﷺ нинг кийимларига сийиб қўйганларида, у Зот аччиқланмай, аксинча сув олиб сийдик теккан жойга қуйганларини билиб олишимиз мумкин. Кийимингиз устига эмас, гиламга сийиб қўйган ёш болаларга нисбатан қанча қаҳр қилишингизни ўйлаб кўринг?\nЎн: Насиҳатим – Аллоҳдан сўра\nИбн Аббос розияллоҳу анҳумо шундай дейди: Бир куни Расулуллоҳ соллаллоҳу алайҳи васалламнинг орқаларида мингашиб, кетаётган эдим, менга: «Эй бола, мен сенга баъзи калималарни ўргатаман: Аллоҳни ёдда тут, Аллоҳ сени ёдида тутади. Аллоҳни ёдингда тут, У Зотни рўпарангда топасан. Агар сўрасанг, ёлғиз Аллоҳнинг ўзидан сўра. Мадад сўрасанг, ёлғиз Аллоҳнинг ўзидан мадад сўра. Билгинки, агар ер юзидаги ҳамма одам жамланиб сенга бирон фойда етказмоқчи бўлишса, Аллоҳ сенинг тақдирингга ёзган нарсадан ортиқ фойда етказа олишмайди. Агар уларнинг ҳаммаси жамланиб сенга бирон зарар етказмоқчи бўлишса, Аллоҳ сенинг тақдирингга ёзган нарсадан ортиқ зарар етказа олишмайди. Тақдир қаламлари кўтарилиб, саҳифалар қуригандир», дедилар.\nНабий ﷺ нинг Ибн Аббос розияллоҳу анҳуга ақида, иймон, яхшилик ва ёмонлик қаердан эканлиги ва фақат Аллоҳдан сўраш кераклиги ҳақида насиҳат қилган эдилар. Сиз ҳам фарзандларингизга мана шу мавзуларда насиҳатлар қиласизми? Аллоҳга дуо қилиш ҳақидаги яна бир ҳадис эса буни тўлдириб келади:\nСобит Бунонийдан ривоят қилинади: «Расулуллоҳ соллаллоҳу алайҳи васаллам: «Ҳар бирингиз эҳтиёжини Роббисидан сўрасин, ҳатто ўша туз бўлса ҳам, пояфзалнинг узилиб кетган ипи бўлса ҳам», дедилар.\nСиз Аллоҳдан катта-катта нарсаларни сўрайсиз, аммо ундан майда-майда нарсаларни ҳам сўрайверинг. Чунки Аллоҳ учун сизга кичик нарсаларни ҳам, катта нарсаларни бериш ҳам бирдек осон. Унинг учун ҳеч қандай фарқи йўқ ва Унга малол ҳам келмас. Шу боис сўрайверинг!\nАллоҳ таолодан бизни Расулуллоҳ ﷺ га эргашганлардан қилишни ва фарзандларимизни у Зотдан ﷺ ўрнак олиб тарбия қилишимизга мадад беришини сўраб қоламиз, омин.\n«Ilmfruits.com» сайтидан Саййид таржимаси.\nҚирғизистонда янги ҳалол дам олиш маскани ишга туширилади\nКеракли маҳсулотлар 100гр қаймоқ, 200гр творог, 50гр эритилган шоколад, 1 дона банан, 1 дона апельсин, 34 ош қошиқ шакар упаси. Тайёрланиши Творог ичига давоми...\n20:07 / 19.11.2016 1279\n27 « ». . Йигирма еттинчи ҳадис «Восила ибн Асқаъдан ривоят қилинади «Расулуллоҳ соллаллоҳу алайҳи ва саллам шундай дедилар «Иброҳимнинг давоми...\n12:35 / 01.06.2018 1962\n11:09 / 08.02.2017 1823\n07:28 / 28.12.2016 1300


Тиббиёт бўйича Нобель мукофоти лауреатлари эълон қилинди – Газета.uz\nLotinchada 5 октябр 2020, 16:00 Жаҳон\n5 октябрь куни Стокгольмда ҳар йили ўтказиладиган Нобель ҳафталиги бошланди. Анъанага кўра биринчи бўлиб физиология ва тиббиёт соҳасидаги совриндорлар эълон қилинади. Ушбу мукофот олимлар Ҳарви Альтер, Майкл Хоутон ва Чарльз Райсга гепатит С вирусини кашф этганликлари учун топширилди, дея хабар берди РИА Новости.\n«А ва Б гепатитлари вирусларини кашф этиш олдинга қўйилган муҳим қадам эди, аммо қон билан юқадиган гепатитнинг кўп ҳолатлари тушунарсиз бўлиб қолган эди. Гепатит С вирусининг кашф этилиши сурункали гепатитнинг қолган ҳолатлари сабабини аниқлашга ёрдам берди, шунингдек, қон таҳлиллари, янги дори-дармонларнинг яратилишига олиб келди ва миллионлаб одамларнинг ҳаётини сақлаб қолди», — дейилади Нобель қўмитасининг пресс-релизида.\nСешанба куни физика, чоршанба куни кимё бўйича нобелчилар номлари эълон қилинади. Пайшанба куни Адабиёт мукофотини ким олгани, жума куни Тинчлик мукофоти ва 12 октябрь куни эса Швеция давлат банки томонидан таъсис этилган иқтисодиёт бўйича Алфред Нобель ёдгорлик мукофоти кимга аталгани маълум бўлади.


Суд ҳимояси: алимент ундириш! | NORMA.UZ\nАлимент ундириш тўғрисидаги мурожаатларни тўғри ва ўз вақтида ҳал қилиш нафақат болалар ҳуқуқ ва манфаатлари ҳимоя қилинишини таъминлайди, балки она-оналар масъулиятини оширишга ҳам кўмаклашади, деб ҳисоблайди Холмўмин ЁДГОРОВ, Ўзбекистон Республикаси Олий судининг Фуқаролик ишлари бўйича судлов ҳайъати раиси, Олий суд, АҚШ Халқаро тараққиёт агентлиги (USAID) ва БМТ Тараққиёт Дастури қўшма лойиҳаси миллий координатори.\nОта-оналар боладан алоҳида яшаган тақдирда боланинг тарбияси ва унинг таъминоти масалалари муҳим аҳамиятга эгадир. 1998 йил 1 сентябрдан амалга киритилган Ўзбекистон Республикасининг Оила кодекси (кейинги ўринларда - ОК) оилани мустаҳкамлаш ва вояга етмаган болалар манфаатларини қўриқлашнинг устунлиги тамойилини назарда тутади ва бошқа хил оилавий муносабатлар қатори алимент ундириш масаласини ҳам тартибга солади ва болаларга таъминот беришда ота-онанинг мажбуриятлари тенглигини белгилаб беради.\nВояга етмаган болаларга алимент таъминотини ундириш зарурати туғилганда, энг аввало, мазкур масала қонун ҳужжатлари билан қандай тартибга солинганлигини билиш керак.\nАлимент ундириш ота-она учун маъқул бўлиши ёки бўлмаслигидан қатъий назар болаларнинг керакли тарбия ва таъминот олишлари, соғлом улғайишлари учун зарур чора-тадбирлардан бири ҳисобланади. Шунинг учун ушбу масалага дуч келган ота-она вояга етмаган боланинг ҳуқуқ ва манфаатларини унинг таъминоти орқали ҳимоя қилиш тўғрисида хабардор бўлишлари шарт.\nСуд тартибида алиментларни ундириш, вояга етмаган болаларнинг ҳуқуқларини ҳимоя қилиш билан боғлиқ талаблар фуқаролик ишлари бўйича судларда кўп учрайдиган талаблардандир. Ушбу тоифадаги аризаларнинг сони йил сайин ўсиб бормоқда. Жумладан, 2014 йилнинг ўзида республика фуқаролик ишлари бўйича судлари томонидан алимент ундириш билан боғлиқ жами 40 мингтага яқин ариза кўриб чиқилган бўлса, 2015 йилда мазкур кўрсаткич 44 мингтани ташкил этган.\nОта-она ажрашишган ёки алоҳида яшаётган тақдирда боланинг моддий таъминоти қандай амалга оширилади? Вояга етмаган болаларнинг алимент таъминоти деганда нима тушунилади? Алимент келишуви нима ва у қандай амалга оширилади? Алимент тўланмаганида қандай чоралар кўрилади? Алимент миқдори қандай аниқланади? Алимент ўз вақтида тўланмаганлик учун қандай жавобгарлик назарда тутилган? Шу каби бошқа саволлар алимент ундириш масаласи билан дуч келган аксарият фуқароларда пайдо бўлиши табиий. Бироқ малакали ҳуқуқий маслаҳат олиш имконияти ҳаммада бир хил эмас. Ҳуқуқий соҳада билим етишмаслиги ота-онанинг фарзанди ҳуқуқ ва манфаатларини ҳимоя қилишига салбий таъсир кўрсатиши мумкин. Шунинг учун қуйида, фуқаролар орасида тез-тез учраб турадиган шу каби саволларга жавоб беришга ҳаракат қиламиз.\nВояга етмаган болаларнинг алимент таъминоти деганда нима тушунилади?\nОила кодексига мувофиқ ота-она вояга етмаган болаларига таъминот беришлари шарт. Вояга етмаган болаларига алимент тўлаш ва уларга таъминот беришда ота-онанинг мажбуриятлари тенгдир, алимент тўлови ота-онанинг бири томонидан иккинчисига, яъни вояга етмаган бола тарбияси билан шуғулланаётган ота ёки онага берилади (ОКнинг 96, 97-моддалари).\nЁдда тутинг: Алимент ундиришнинг иккита йўли мавжуд - ота-она ўртасида алимент келишуви тузиш орқали ихтиёрий тўлаш, суд буйруғи ёхуд суднинг ҳал қилув қарори асосида мажбурий ундириш.\nАлимент тўловларини ихтиёрий тўлаш деганда нима тушунилади?\nОта-она вояга етмаган болаларига таъминот бериш учун алимент миқдорини, шаклини ва тўлаш тартибини белгиловчи алимент тўлаш тўғрисидаги нотариал тасдиқланган келишувни тузишга ҳақлидир. Мазкур ўзаро келишув қонунда белгиланган қоидаларга ва боланинг манфаатларига зид бўлмаслиги керак (ОКнинг 98-моддаси). Ўзаро келишув алимент таъминоти масаласини ҳал қилишнинг нафақат энг тинч, балки энг тежамли йўлидир. Келишувни тузиш жараёнида давлат нотариуси мазкур келишув биринчи навбатда вояга етмаган бола манфаатларини таъминлашга қаратилганлигини инобатга олиши шарт.\nУшбу ҳужжат ёзма шаклда тузилиб, ота-она томонидан имзоланиб, давлат нотариуси томонидан тасдиқланиши лозим. Ўзаро келишув эр-хотин, собиқ эр-хотин ҳамда никоҳи расмийлаштирилмаган, умумий фарзандлари мавжуд шахслар ўртасида тузилиши мумкин.\nФақат туғилганлик тўғрисидаги гувоҳномада ота-она сифатида кўрсатилган шахсларгина келишув томонлари бўла олишлари мумкин.\nНотариал тасдиқланаётган алимент келишуви бўйича давлат божи келишув суммасининг 1%ини ташкил этади. Шу билан бирга алимент келишувини тузишда давлат нотариусининг техник хизматларига оид харажатлар ҳам ундирилади.\nАлимент тўлаш тўғрисидаги келишув тарафларнинг ўзаро розилиги билан исталган вақтда ўзгартирилиши ёки бекор қилиниши мумкин (ОКнинг 132-моддаси).\nЁдда тутинг: Нотариал тартибда тасдиқланган алимент тўлаш тўғрисидаги келишув ижро варақасига тенглаштирилади (ОКнинг 130-131-моддалари) ва агар келишув шартлари бажарилмаган тақдирда, уни мажбурий ижро этиш учун туман суд ижрочилари бўлинмасига мурожаат қилиниши мумкин.\nМисол: Э.Убаева ва А.Аскеровлар 2009 йил 20 майда қонуний никоҳдан ўтишган, ўртада иккита фарзандлари бор. Ўзаро муносабатлар ёмонлашиб, 2013 йилда улар никоҳдан ажрашишган. Болалар она тарбиясида қолиб, ота-она алимент тўғрисида келишув тузишган. Унга кўра А.Аскеров ҳар ойда Э.Убаева фойдасига 500000 сўм миқдорида таъминот тўлаш мажбуриятини олган. Шундай бўлсада А.Аскеров ўз мажбуриятларини бажармасдан, алимент тўловини бир неча ойлар давомида амалга оширмаган. Ўз ўрнида Э.Убаеванинг тегишли суд ижрочилари бўлинмасига мурожаати қаноатлантирилиб, тузилган келишувга биноан алимент мажбурий тартибда ундирилган.\nАгар вояга етмаган болаларига таъминот бериш ҳақида ота-она ўртасида келишув бўлмаса, ота ёки она алимент ундириш мақсадида судга мурожаат қилиши мумкин. Оила кодексига биноан вояга етмаган болаларига таъминот бериш мажбуриятини ихтиёрий равишда бажармаган ота (она)дан суд буйруғи ёки суднинг ҳал қилув қарорига асосан алимент ундирилади (ОКнинг 96-моддаси).\nМисол: В.Икрамова ва А.Собиров 2000 йил 20 майда қонуний никоҳдан ўтишган ва ўртада учта фарзандлари бўлган. 2011 йилда В.Икрамова ва А.Собиров ажрашишган ва учта фарзанд В.Икрамованинг тарбиясида қолган. А.Собиров бир йил давомида фарзандларига моддий ёрдам кўрсатиб, ундан сўнг ёрдамни тўхтатган. В.Икрамова ҳеч қаерда ишламасдан, болалар тарбияси билан машғул бўлган. Шунинг учун у 2013 йил 1 августдан бошлаб фарзандларнинг таъминотига то улар вояга етгунига қадар қонунда белгиланган алиментни ундириш бўйича суд буйруғини чиқариш тўғрисидаги ариза билан судга мурожаат қилган. Суд ОКнинг 96-моддасига биноан В.Икрамованинг талабини қаноатлантириб, унинг фойдасига 2013 йил 1 августдан то фарзандлари вояга етгунларига қадар А.Собировнинг ҳар ойлик иш ҳақи ва жами даромадининг ½ қисми миқдорида алимент ундириш тўғрисида суд буйруғи чиқарган.\nВояга етмаган болаларга алимент тўловлари қандай миқдорда белгиланади?\nОила кодексига асосан алимент ота-онанинг ҳар ойдаги иш ҳақи ва (ёки) бошқа даромадидан бир бола учун — тўртдан бир қисми, икки бола учун – учдан бир қисми, уч ва ундан ортиқ бола учун — ярми миқдорида ундирилади.\nБу тўловларнинг миқдори тарафларнинг моддий ёки оилавий аҳволини ва бошқа эътиборга лойиқ ҳолатларни ҳисобга олган ҳолда суд томонидан камайтирилиши ёки кўпайтирилиши мумкин (ОКнинг 105-моддаси).\nҲар бир бола учун ундириладиган алимент миқдори қонун ҳужжатлари билан белгиланган энг кам иш ҳақининг учдан бир қисмидан кам бўлмаслиги керак (ОКнинг 99-моддаси).\nТаъкидлаш жоизки, алимент тўлаши шарт бўлган ота-онанинг иш ҳақи ва (ёки) бошқа даромади доимо бир хилда бўлмай, ўзгариб турса ёхуд даромадининг бир қисмини натура тарзида оладиган бўлса, шунингдек даромаддан улуш тарзида алимент ундириш имконияти бўлмаса ёинки ота-она расман белгиланган иш ҳақи ёки даромадга эга бўлмаса, вояга етмаган болаларнинг таъминоти учун тўланиши лозим бўлган алимент миқдори ҳар ойда пул билан тўланадиган қатъий суммада белгиланиши мумкин (ОКнинг 102-моддаси).\nМисол: И.Иванова ва А.Хегай 2005 йилдан бошлаб 2014 йилгача оилавий муносабатларда бўлиб, 2010 йилда улар ўртасида фарзанд туғилган. Оталик ФҲДЁ идорасида белгиланган. 2014 йилдан бошлаб ота-она алоҳида яшаб келмоқда, фарзанд эса она тарбиясида. 2014 йилдан бошлаб А.Хегайдан ҳеч қандай моддий ёрдам кўрсатилмаётганлиги сабабли И.Иванова фарзандининг таъминотига алимент ундиришни сўраб судга мурожаат қилган. Судда А.Хегай боласининг таъминоти учун алимент тўлашга қарши эмаслигини, лекин ҳеч қаерда расман ишламаслигини таъкидлаган. Суд жавобгарнинг бугунги кунда ҳеч қаерда ишламаслигини инобатга олган ҳолда И.Иванованинг талабидан келиб чиқиб, жавобгар А.Хегайдан фарзанди таъминотига то у вояга етгунга қадар ҳар ойда 300 минг сўм миқдорида алимент ундиришни белгилаган.\nЁдда тутинг: Алимент олиш ҳуқуқига эга бўлган шахс, алимент талаб қилиш ҳуқуқи вужудга келганидан сўнг қанча муддат ўтганидан қатъи назар, хоҳлаган вақтда алимент ундириш тўғрисидаги талаб билан судга мурожаат қилишга ҳақлидир (ОКнинг 136-моддаси).\nМисол: Ота-она бола уч ёшга тўлганида ажрашишган. Сўнг бир йил мобайнида ота болага моддий ёрдам кўрсатиб турган. Лекин бундан кейин моддий ёрдам кўрсатишдан бош тортган. Бундай ҳолатда она моддий ёрдамни тиклаш мақсадида дарҳол судга мурожаат қилиш ҳуқуқига эга. Бундан ташқари, она вояга етмаган боласи беш ёшга, ўн ёшга ёки ўн беш ёшга тўлганида алимент ундириш мақсадида судга мурожаат қилишга ҳақлидир.\nЛекин ўтган давр учун алимент судга мурожаат этилган пайтдан бошлаб уч йил давомида ундириб олиниши мумкин.\nАлимент ундириш масаласи суд тартибида қандай ҳал қилинади?\nАгар судга мурожаат қилишга қарор қилсангиз, у ҳолда алимент ундириш тўғрисида суд буйруғини чиқариш тўғрисидаги ариза ёки даъво ариза билан мурожаат қилишингиз мумкин.\nЎзбекистон Республикаси қонунчилигида, хусусан, амалдаги Ўзбекистон Республикаси Фуқаролик процессуал кодекси (кейинги ўринларда – ФПК) 201-бобида низосиз бўлган талабларни тарафларнинг чақирувисиз ҳамда суд муҳокамасини ўтказмасдан кўриб чиқиш тартиби, яъни судловнинг соддалаштирилган тартиби белгиланган.\nЁдда тутинг:Суд буйруғини чиқариш тўғрисидаги ариза судга Ўзбекистон Республикаси ҳудудида яшаётган қарздорга нисбатан топширилади. Агар қарздор суд буйруғини чиқариш тўғрисидаги ариза топширилаётган пайтда чет давлатда яшаётган бўлса, у судга даъво аризаси билан мурожаат қилиши лозим бўлади.\nБундай ҳолда республикамиздаги тегишли суд талабни қаноатлантирса, алоҳида процессуал ҳаракатни бажариш тўғрисидаги топшириқ билан чет давлат судига мурожаат қилиши мумкин.\nЯъни, фуқаро алимент ундириш ҳақида суд буйруғини чиқариш тўғрисидаги ариза билан судга мурожаат қилса, ариза суд мажлисида кўрилмасдан, судья томонидан уч кун ичида суд буйруғи чиқарилади.\nБундай ҳолатда алимент тўловлари судга мурожаат қилинган кундан бошлаб белгиланади. Жумладан, агар алимент ундириш ҳақида суд буйруғини чиқариш тўғрисидаги ариза судга 2015 йил 1 март куни топширилган бўлса, алимент тўлови айнан шу кундан белгиланади.\nЁдда тутинг: Ўзаро никоҳ мавжуд бўлганда ҳамда вояга етмаган болага нисбатан оталик белгиланган тақдирда суд буйруғи чиқарилади. Ўзаро никоҳда бўлмаган ота-онадан бола туғилган тақдирда, ота-онанинг биргаликдаги аризаси ёки бола отасининг аризаси бўлмаса, оталик суд тартибида белгиланиши мумкин (ОКнинг 62-моддаси). Бундай ҳолда судга оталикни белгилаш ва алимент ундириш тўғрисида даъво аризаси билан мурожаат қилиш лозим бўлади.\nИш ҳақидан 33 фоиз миқдорида (1/3 қисмидан) алимент ушлаб қолиш тартиби қандай? 6 фоиз миқдоридаги почта харажатлари учун ким тўловни амалга ошириши керак?


Қозоғистонда коронавирусдан вафот этган икки шифокорга «Меҳнат Қаҳрамони» унвони берилди - Daryo\n06:33, 14.07.2020 19805\nҚозоғистонда коронавирусдан вафот этган икки шифокорга «Меҳнат Қаҳрамони» унвони берилди\nҚозоғистон Соғлиқни сақлаш вазирлиги коронавирусдан вафот этган тиббиёт ходимлари рўйхатини эълон қилди, деб хабар бермоқда Tengrinews.\n«Мудҳиш ва ҳали яхши ўрганилмаган касалликдан 375 нафардан ортиқ ватандошларимиз, шу жумладан, тиббиёт ходимлари — провизор, юқумли касалликлар, карантин ва модул стационар хизмати ходимлари вафот этди. Бу мамлакат ва давлат соғлиқни сақлаш тизими учун катта ва ўрнини тўлдириб бўлмайдиган йўқотишдир. Уларнинг ҳар бири шахс, мутахассис ва фуқаро сифатида алоҳида қадрли эди», — дейилади ССВ хабарида.\nҚозоғистон соғлиқни сақлаш вазири Алексей Цой ўзининг Facebook’даги саҳифасида COVID-19’дан ҳалок бўлганларнинг яқинларига Соғлиқни сақлаш вазирлиги ва ўз номидан ҳамдардлик билдирган.\n«Шу кунларда мен ўз ҳамкасбларим — даҳшатли ва олдиндан айтиб бўлмайдиган таҳдидга юзма-юз дуч келган ва унга қарши охиригача курашган шифокорлар ва тиббиёт ходимларининг вафот этгани ҳақида чуқур оғриқ билан хабар топяпман. Коронавирус борган сари кўпроқ шифокорлар, ҳамширалар ўлимига сабаб бўлмоқда. Ушбу йўқотишларнинг ўрнини ҳеч нарса билан тўлдириб бўлмайди. Улар фидокорона равишда ўз бурчларини охиригача бажаришди. Биз учун улар абадий қаҳрамон бўлиб қолади», — деб ёзган вазир ўзининг саҳифасида.\nВазирлик, шунингдек, коронавирусдан вафот этган шифокорларнинг рўйхатини ҳам эълон қилган. Унга 28 нафар тиббиёт ходими киритилган.\nTengrinews’нинг Оқ ўрда сайтига таяниб хабар беришича, мамлакат президенти Қосим-Жўмарт Тўқаев коронавирусга қарши курашда вафот этган қозоғистонлик шифокорларнинг икки нафарини олий давлат мукофоти билан тақдирлади.\nКокшетау шаҳар кўп тармоқли шифохонаси бўлим бошлиғи Олег Исаев ва Ақтўбе вилояти юқумли касалликлар клиник касалхонасининг бош шифокори Калихан Козбагаровга «Qazaqstanniq Enbek Yeri» («Қозоғистон Меҳнат Қаҳрамони») унвони Олтин юлдуз ва «Отан» ордени билан бирга топширилган.\nБундан ташқари, хизмат бурчини аъло даражада бажарганлиги, фуқароларнинг соғлиғини ҳимоя қилишдаги фидокорона фаолияти туфайли вафот этганидан кейин бир қатор тиббиёт ходимларига «Барис», «Парасат» ва «Қурмет» орденлари топширилган.\nСўнгги маълумотларга кўра, Қозоғистонда коронавирусга чалинганлар сони 58 253 кишига етган. Ҳозирга қадар 33 814 киши соғайган, 280 киши вирус қурбонига айланган.\nМамлакатда 13 июль — коронавирус инфекциясидан вафот этган фуқаролар хотираси учун мотам куни деб эълон қилинди. Шу муносабат билан коронавирус пандемияси қурбонига айланган фуқаролар хотирасига бутун мамлакат бўйлаб Нур-Султон вақти билан соат 12:00 да бир дақиқалик сукут эълон қилинди.\nҚозоғистон президенти мамлакатда коронавируснинг иккинчи тўлқини бошланишида Соғлиқни сақлаш вазирлигини айблади\n07:45, 06.06.2020 194764\n12:14, 24.05.2020 280460\n06:24 Бугун 620\n06:12 Бугун 1203\n11:37, 11.08.2020 183757


Самарқанд шаҳрига 2019 йил давомида 3 миллион 120 мингдан кўпроқ сайёҳ ташриф буюрган. Бу ҳақда Самарқанд вилояти ҳокимининг иқтисодий масалалар ва тадбиркорлик бўйича ўринбосари Жамшид Ўроқов маълум қилди. Ўроқов Самарқанд шаҳридаги матбуотчилар уйида 2019 йилнинг иқтисодий якунлари ҳақида ОАВ вакилларига маълумот бермоқда.\n«2019 йилда Самарқандда 3 миллион 120 минг нафар сайёҳ ташриф буюрган. Улардан 2 миллион 580 минг нафари ички сайёҳлар, 560 минг нафари хорижий сайёҳлар. 2011 йил 150 минг сайёҳ келарди. Тўғри, бизда туризм кўрсаткичи ошди, лекин салоҳиятимиз 2 миллиондан ортиқ. Биз туризмнинг ҳар турдаги соҳаларини амалга оширишимиз керак. Бу учун меҳмонхоналар керак. Айни дамда Самарқандда 145 та меҳмонхона бор, меҳмон уйлари сифатида рўйхатдан ўтганлар сони 151 тага етди. Бу жада кам.\nМенга битта индонезиялик катта тадбиркор айтди: «Агар Самарқандда 5 юлдузли меҳмонхона бўлганида, 500 нафар меҳмонимни чақириб корпоративимни шу ерда ўтказардим».\nСайёҳлар Самарқандда ўртача 2,2 кун қолмоқда. Ахир Самарқанд тарихини 2 кунда ўрганиб бўладими? Хорижий сайёҳлар бир кун қолса, ўртача 120 доллар пул ташлаб кетади. Биз кўпроқ туризм йўналишларини очишимиз, тарихни сайёҳларга жонлантиришимиз керак. Битта туристик корхона атрофидаги бошқа тадбиркорга ҳам фойда беради»,— деб Ўроқовнинг сўзларини келтирмоқда Kun.uz мухбири.


11:30 / 06.09.2017\nЖиноят кўчасига бир эмас, бир неча марта кириб чиққан, қонун олдида тегишли жазосини олиб, бундан ўзига хулоса чиқармаган Адиба Пирманова (исм-фамилиялар ўзгартирилган) товламачилик “касби”ни давом эттиради. У фуқаро Ж.Оташова билан унинг тилла тақинчоқлари пулини ҳам ойда бўлиб тўлашга келишади ва сотиб олади. Тилла буюмлар қўлга киритилгандан кейин эса, улар нақд пулга сотилади ва маблағлар шахсий манфаатлар йўлида сарфланади. Ж.Оташовага берилган ваъдалар эса, ваъдалигича қолиб кетаверади, деб ёзади “Ҳуқуқ” газетаси.\nАёл қилмишини давом эттириб, шериги Зарифа Арузева билан жиноий тил бириктиради. Улар фуқаро Ҳ.Яхшибоеванинг 42 миллион сўми бўлган пластик карточкасини етти фоиз эвазига нақд пул қилиб берамиз, деб алдаб олиб, пулларни ўз эҳтиёжлари учун сарфлаб юборишади.\nНукуслик Лобар Жанабаева ҳам товламачилик борасида дарс берадиганлар тоифасидан экан. У одамларга ўзини “Марказий банкда бўлим бошлиғиман” деб таништиради. “Тошкент-Нукус” йўналишида юк ташийдиган бир нечта автомашиналарим бор”, деб одамлар орасида гап тарқатади. Л.Жанабаеванинг бу гапларидан сўнг айрим содда одамлар унинг қармоғига илинишади. Хусусан, бу аёл фуқаро А.Каримбоевага арзон ун олиб келиб беришга ваъда бериб, унинг 40 млн. сўм пулини фирибгарлик йўли билан қўлга киритади.\nЮқорида номи келтирилган товламачиларнинг барчасига суд ҳукми билан қонуний жазо тайинланди.\nНаманганда мактаб ўқувчиси бўлган қизнинг жасади каналдан топилди. Уни 22 ёшли келинойиси сувга итариб юборган бўлиши мумкин


САНЪАТКОРГА ОСОН ТУТМАНГ, УНИНГ ҲАМ ДАРДИ ЎЗИГА ЕТАРЛИ! - blog.xabar.uz\nСАНЪАТКОРГА ОСОН ТУТМАНГ, УНИНГ ҲАМ ДАРДИ ЎЗИГА ЕТАРЛИ!\nМуаммога узоқдан кўз ташламанг! Бироз яқинлашинг, сув юзасида калқиб турган муаммоларни бартараф этишдан аввал сув остидагиларни ҳам инобатга олинг.\nСир эмаски, кейинги пайтларда ғалвир сувдан кўтарилиб, тўйлар мавзуси омманинг диққат марказига айланди. Гўё тўй маросимлари билан боғлиқ муаммолар сув юзасига қалқиб чиққандек бўлди. Шу кунгача кўз илғамаган муаммолар жамият ривожига болта ураётгани, арзимас орзу-ҳавас деб ҳамюртларимиз моли тугул, соғлигидан ҳам айрилаётган қаттиқ қораланди. Бири-бирига уланиб кетган муаммоларнинг бир учи санъаткорларга ҳам бориб тақалди. Тўй эгаси уч-тўртта қўшиғини оғзини қимирлатиб айтган хонанда учун 300-400 доллар миқдорида ҳақ тўлаётгани, санъаткорнинг бир кунлик даромадини бошқа инсонлар бир ой ишлаб ҳам тополмаслиги муҳокама қилинди. Айрим пост эгаларининг таърифи билан айтганда, замонамиз хонандалари текинхўрликда айбланди.\nҲақиқатан ҳам фонограмма эвазига шунча пулни олиш – адолатдан эмас. Агар юртимизда бошқа соҳа вакилларининг ойлик маоши билан солиштирганда, рақамлар орасида катта тафовут сезилади. Жисмоний меҳнат билан шуғулланувчи инсонлар ойига ўртача 800 000 сўм, ақлий меҳнат соҳиби 1 200 000 ойлик олса-ю, ҳали катта саҳнага чиққанига тўрт беш қовун пишиғи бўлмаган хонанда ярим соатлик меҳнати учун 300 АҚШ долларини олса?\nАммо муаммога узоқдан кўз ташламанг! Бироз яқинлашинг, сув юзасида калқиб турган муаммоларни бартараф этишдан аввал сув остидагиларни ҳам инобатга олинг. Назаримда, улар сув остидаги катта муаммоларни тўсиб, яшириб туришга хизмат қилаяпти.\nСанъатимизнинг ўрта авлоди 10-15 йил аввалги муҳитни ширин хотиралар билан эслашади.\nНилуфар Саидова – “Ниҳол” номидаги давлат мукофоти совриндори, “Дўстлик” ордени соҳибаси ва Ўзбекистонда хизмат кўрсатган артист:\n- Илгари теле ва радио каналлар анча кам бўлса-да, таъсир доираси ниҳоятда юқори эди. Телевидениенинг мусиқий бўлими ҳеч бир қўшиқ ва клипга беэътибор бўлмасди. Бадиий кенгаш кўзга кўринган санъатшунос, бастакор ва шоирлардан таркиб топганди. Қўшиқ обдон ўрганиларди, шеъри элакдан ўтказиларди. Кенгаш муҳокамасида ижобий баҳоланган қўшиқ ва клиплар эфирга қўйиларди. Кейин халқ талаби ҳам жиддий ўрганиларди. Қўшиқ ёки клипнинг тақдирини юқоридаги қўнғироқ ёки кассага тўланган пул ҳал қилмасди.\nИжодкорнинг гапида жон бор! Ҳақиқатан ҳам илгари санъатдаги муҳит бугунгидек эмасди. Саҳнада пули бор эмас, асосан овози бор инсонлар қўшиқ айтарди. Қўшиқларда ҳам маъно-мазмун бор эди, хонандалар ҳам пулнинг ортидан қувиб “тўйбоп” қўшиқ айтмасди.\nБугун-чи? Тижорат каналлари тугул давлат каналларига ҳам тан-нарҳ белгиланганлиги ва ҳар соатда “Фалон эфирга қўшиғингизга жойлаштиришингиз мумкин”, деган таклифи кишини ўйлантириб қўяди. Нима энди бу ёғига эфир ва катта саҳна фақат пули бор ижодкорларга тегишлими?\nФаолиятини бошлаганига кўп бўлмаган “Зўр ТВ” ва “Миллий” каналлар нарҳ наво борасида анча юқори ўринларни банд этган. Битта қўшиқнинг кундузги эфирга узатилиши “Зўр ТВ” да бор йўқ 75, “Миллий” каналида эса 100 долларни (Ўз.М.Б курси бўйича), кечкиси эса икки баробар қимматроқ нарҳни ташкил этади. Энди калькуляторни қўлга олинг-у, битта қўшиқнинг кундузи бир марта, бир ой эфирда намойиш этилиш нарҳини ҳисобланг. Рақамларнинг кўплиги ақлингизни шошириб қўяди. Беихтиёр “шунча пул-а?” деб юборасиз?\nРадиодаги нарҳлар телеведениега нисбатан бир мунча пастроқ бўлса-да, аммо битта қўшиқ промаси учун камида 3-4 миллион сарфлашингизга тўғри келади.\nҒайрат Усмонов – хонанда:\n- Битта қўшиқ ва клипнинг яратилиши учун камида 20-24 миллион пул сарфлашимиз керак. Клип олгач албатта уни “прома” қилишни истаймиз. Яқинда хусусий каналларнинг бирига клипимни олиб бордим. Улар менга кундузги эфирнинг бир ойлик нарҳини ҳисоблаб беришди. 17 миллион сўм! Энг қизиғи, кечки эфирда жой йўқ, ошиғи олчи ёш юлдузлар икки-уч ойлик мусиқий эфир вақтларини банд қилиб бўлишган. Аммо мен биргина “прома” учун шунча пул сарфлашни, бир ойда пулим ҳавога совурилишини истамайман. Шахсан менга пул оқиб келаётгани йўқ.\nБугунги шоу-бизнесдаги вазият билан яқиндан таниш бўлганим учун муаммонинг илдизини аниқлашга, ижодкорларга ҳам бироз енгиллик яратиб, саҳнани асл эгаларига бўшатиб бериш борасида бош қотирдим. Хуллас, санъатдаги ҳаракатлар стратегиясини ўзгартириш лозим, йўқса, вазият бугунгиданда ачинарли тус олади, деган хулосага келдим.\n1. Санъат – саноат эмас! Хусусий каналлар тижорат мақсадида ташкил этилади. Демак, уларнинг мақсади томошабинларни жалб қилган ҳолда, даромад олишдан иборат. Шу боис, уларга нега санъаткорлардан пул олаяпсан, дейишга ҳаққимиз йўқ! Давлат каналлари-чи, хусусан ўзбек санъатини ривожлантириш мақсадида ташкил этилган “Наво” телеканали нега тижорат қўшиқлари билан тўла? Нега бирор хонанданинг қўшиғи маъноли, клипи мазмунли бўлгани учун бепулга намойиш этилаяпти, деган гапни эшитмаймиз. Бепул соатларда ҳам бир хил чеҳралар айланади, янги қиёфа ва овозлар кашф этилмайди!\n2. Нега юртимизда муаллифлик ҳуқуқи тўлиқ таъминланмаган? Ўзимизни шарманда қилиб, фалон артист хорижнинг қўшиғини ўғирлади, деймиз-у, бизнинг санъаткорларимизнинг қўшиқларини ҳам хорижда беруҳсат ижро этишаётганини билмаймиз. Менимча, муаллифлик ҳуқуқи тизимини ташкил этиш фурсати келди. Бу ёғига “Ўзбекконцерт” плагиат қўшиқлар учун огоҳлантириши эмас, жазо қўллаши, керак бўлса катта миқдорда жаримага тортиши керак. “Оғзи куйган қатиқни ҳам пуфлаб ичади”, дейишганидек, шундан сўнг санъаткорларимизда плагиатга қарши иммунитет ҳосил бўлармиди?! Ундан кейин биз ҳам хорижлик хонандалар қўшиқларимизни беруҳсат, ўғринча ижро этаётгани ҳақида баралла оламга жар сололамиз.\n3. Нега ўзбек хонандаси ҳалигача интернетдан юкланаётган қўшиғи, чиқарилган аудио ва видео диски учун ҳақ олмайди? Сизга бир ҳақиқатни айтаман, фақат илтимос, кулманг!\n* Ўзбек хонандалари ҳалигача аудио ва видео дискларини ўз ҳисобларидан чиқаришади.\n* Қўшиқ ва клипни интернет саҳифаларига жойлаш учун ютубдаги канал эгаларининг оғзини мойлашади. Кўрганлар сонига қараб, канал соҳибларидан пул олганлар эса бармоқ билан санарли ҳолос. Очиғини айтганда, хонандалар ютубдан яхшигина пул тушишини билишса-да, бу ҳақида талаб қилишмайди.\n* Хонандалар қароқчи дискларга чиқиш учун қўшиқ ва клипларини олиб бориб, у ердаги ака-укаларга илтимос қилишади. Қароқчи диск чиқарувчиларга маъқул келса, ижод маҳсулини бепулга жойлашади, йўқса, дискнинг юртимизнинг қайси ҳудудларида тарқашига қараб нарҳ-навосини белгилаб беришади.\n4. “Ўзбекконцерт” қандай муассаса? Унинг Низомида шундай дейилади: “Ўзбекконцерт” давлат муассасаси мамлакатимизда концерт-томоша фаолияти соҳасида ягона давлат сиёсатини юритиш, шу жумладан миллий эстрада, опера, миллий рақс ва хореография санъатини, оркестрларни, гастроль-концерт фаолиятини ташкил этиш, ривожлантириш ва мувофиқлаштиришга қаратилган ташкилий-ижодий ишларни амалга оширувчи Ўзбекистон Республикаси Маданият вазирлиги ҳузуридаги давлат муассасаси ҳисобланади. Соддароқ қилиб айтганда, у ижодкорларнинг бошини силаши, йўл-йўриқ кўрсатиши шарт! Амалда эса бундай бўлаётгани йўқ. Хонанда бир кунлик концертга руҳсат олиши учун папкасини қўлтиқлаб, бир нечта ташкилотларга илтимоснома билан чиқиши керак. Хатлар бўялади, чизилади, хато топилади... Сансолар “операция”сидан ўтгунгача ижодкор ва ташкилотчининг она сути оғзига келади. Нега ҳалигача ишни “Ягона дарча” сингари бир тизимда ҳал қилиш йўлга қўйилмаяпти?\n5. Кўпчилик санъаткорларнинг концерт ташкилотчиларидан оғзи куйган! Ташкилотчилар хонандадан концерт ҳаражатлари учун яхшигина пул олишади, ваъдалар бажарилмайди ёки бир қисмини бажариб концертни ҳам юмалоқ ёстиқ қилишади! Қанийди, “Ўзбекконцерт” қошида ташкилотчилар гуруҳи ташкил этилса-ю, ҳар қандай концерт раҳбарларнинг назоратида ташкил этилса..?\n6. Санъаткор ҳам ҳамма қатори инсон! Унинг ҳам ҳаёти фақат саҳнадаги каби нур сочавермайди. Унинг ҳам бетоб бўлиши, омадсизликка учраши, депрессияга тушиши ёки бошқа муаммолар сабаб ижоддан кўнгли совуши мумкин. Шундай дамда ижодкорни қўллаб-қувватлайдиган, маънавий, моддий ва руҳий кўмак берадиган уюшма ташкил этиш ҳақида ҳам ўйлаб кўриш керак.\n7. Истеъдодли хонандаларни бепул лицензия билан сийлаш, тўлиқ жонли ижродаги концерт дастурлари ҳаражатларининг бир қисмини “Ўзбекконцерт” муассаси томонидан қоплаш тизими жорий этилса айни муддао бўларди.\nХуллас бу тизимда ҳам қилиниши керак бўлган ишлар бисёр! Ишни муаммонинг оқибатини ўрганишдан эмас, балки аввал сабабларини бартараф этишдан бошлашимиз керак. Ундан кейин тизимда илдиз отиб улгурган коррупцияни ҳам қўпориб ташлаш (гарчи бу жуда қийин бўлса-да) шарт! Энди “Клипларнинг бадиий кенгаш муҳокамаси” деганда санъаткорларнинг юзи тиришиб, ҳаражатлар сони битта ортди, демасин! Соҳанинг айрим вакиллари “Ўзбекконцерт” номини сотиб, таниш билишининг тўйи ёки концертига санъаткорга жўнатмасин! Хусусий концертга ҳам “давлат тадбири” деган сохта мақомни илиб, шўрлик хонандаларнинг меҳнатидан бепул фойланилмасин!\nКейин давлат тадбирларини ташкиллаштиришда, хусусан, “Мустақиллик”, “Наврўз” каби асосий майдонда бўлиб ўтадиган тадбирлар сценарийси ва иштирокчиларига ўзгартириш киритилса ҳам мақсадга мувофиқ бўларди. Аҳир инсонга билдирилган биргина ишонч катта марраларнинг дебочаси бўлиши мумкин-ку?\nЯна бир гап! Санъаткор ҳам солиқ тўлайди, ҳар уч, олти ёки йилда бир фаолиятини юритиш учун лицензия ҳарид қилади. Концерт лицензиясини олиш учун ҳам яхшигина солиқ тўлайди. Агар тўй хизматидан олаётган даромадидан ҳам солиқ тўласа, аҳволи нима кечади? Назаримда, хулоса қилишдан аввал юқоридаги муаммо ва таклифлар ҳақида ўйлаб кўрилса ёмон бўлмасди.\n3 Murodilla Jakbaraliyev 30/05/2018\n1.5 Jasur 31/05/2018\n1 Parvina Sultonova 01/06/2018\n1 Фа Алфа 01/06/2018\n0.5 Bekzod Komoldinov 01/06/2018\n2 Шахноз Шахноз 01/06/2018\n1 Soliha Shahobiddinova 02/06/2018


Азизулло Арол Куни-кеча Қирғизистоннинг Чўлпонота шаҳрида "Евросиëда маданиятлар диалоги" мавзуида халқаро анжуман бўлиб ўтди. Анжуман иштирокчилари минтақа халқлари маданий бойликларини муҳофаза қилиш бўйича биргаликда иш олиб бориш кераклигини таъкидладилар.\n"21 асрда Евросиë: Маданиятлар диалогими ëхуд цивилизациялар тўқнашуви?" деган ном остида ўтказилган икки кунлик халқаро анжуманга БМТнинг маориф¸ илм-фан ва маданият бўлими – ЮНЕСКО ҳомийлик қилди.\nАнжуманда қабул қилнган ҳужжатда айтилишича¸ Европа ва Осиë маданиятлари ўртасидаги мулоқотни ривожлантиришда Марказий Осиë намуна бўлиши керак.\nҲужжатга кўра¸ Марказий Осиë бундай рол ўйнашга лойиқ минтақа. Чунки у Евросиëнинг қалбида жойлашган. Кўп миллатли ва кўп тилли минтақадир.\nХалқаро анжуманда Қирғизистон ва Тожикистон президентлари¸ шунингдек¸ Россия¸ Афғонистон¸ Озарбайжон¸ Туркманистон¸ Эрон¸ Қозоғистон¸ Туркия ва Покистон юқори лавозимли расмийлари¸ илм-фан¸ маданият арбоблари иштирок этдилар. Анжумангинг очилиш маросимида нутқ сўзлаган ЮНЕСКО Бош директори Коичиро Матсура шундай деди:\n"Цивилизациялараро тўқнашувлар бизнинг коллектив тақдирмиз эмас. Биз глобализация¸ интеграция ва ўзаро айирбошлаш даврида яшаяпмиз. Шунингдек¸ глобализациянинг кенгайиши натижасида янги жоҳиллик ҳам вужудга келган. Аммо биз буни назорат қилишга қодирмиз" - деб баëн этди ЮНЕСКО Бош директори¸ жумладан.\nҚирғизистон Президенти Асқар Ақаев цивилизациялар тўқнашувини рад этиб¸ мазкур анжуман яхши мулоқотларга йўл очиб беришига умид билдирди ва мавжуд шароитларда маданиятлар хилма-хиллигини сақлаб қолиш жуда муҳимдир¸ деб таъкидлади.\nТожикистон Президенти Имомали Раҳмонов глобализация Евросиë давлатлари маданиятларига салбий таъсир этишини айтиб¸ Осиë ва Европа мамлакатлари ўртасида фақат мулоқот олиб бориш орқали ушбу таҳдидни бартараф этиш мумкин¸ деб қайд этди.\n"Менинг тарих сабоқларидан чиқарган хулосам шуки¸ одамлар ундан жуда оз ўрганадилар. Қайғули воқеалар такрор бўлишининг сабабларидан бири ана шудир".\nАфғонистон Маданият вазири Саид Махдум Раҳиннинг айтишича¸ мамлакатда олиб борилаëтган қайта тиклаш жараëни маданиятлараро ҳамкорликнинг яхши мисолидир.\n"Афғонистон бир неча йиллар давомида терроризм ва Толибон ҳокимиятидан азоб чекди. Бу ҳаëтимиздаги ëмон тушга ўхшайди. Ҳозир мамлакат халқаро жамоатчилик ëрдами билан моддий ва маънавий қайта қуриш томон олға кетмоқда. Президент Ҳомид Карзайга кўра¸ Афғонистон цивилизациялар ҳамкорлиги учун яхши мисол бўла олади" - дейди Афғонистон Маданият ва Информация вазири.\nАфғонистон ва Ироқдаги ҳужум ва тажовузлар анжуман иштирокчилари диққат марказида бўлган асосий мавзулардан бўлди. Эрон Вице-Президенти Муҳаммад Али Абтоҳий Исломий қадриятлар террорчилар томонидан суиистеъмол этилаëтганлигини танқид қилиб¸ халқаро можароларни бартараф этиш учун мулоқот олиб бориш кераклигини таъкидлади.


Ўзбекистон ва Афғонистон ўзаро товар айланмаси ҳажмини 1 млрд долларга етказади\n16:50 / 13.06.2017\nЎзбекистон ва Афғонистон 2017 йил охирига қадар ўзаро маҳсулот айирбошлаш ҳажмини 1 миллиард долларга (ҳозирда 0,4 миллиард доллар - таҳр.) етказишни режалаштирган. Бу ҳақда Ўзбекистон Республикаси Ташқи иқтисодий алоқалар, инвестициялар ва савдо вазири Элёр Ғаниев икки мамлакатнинг ШҲТ саммити доирасидаги учрашувларидан кейин маълум қилган.\nВазирнинг қайд этишича, икки давлат президентлари ҳар йили Ўзбекистондан Афғонистонга 300 минг тонна минерал ўғит, 2 минг дона қишлоқ хўжалик техникаси, 250 минг тонна буғдой ҳамда қўшни мамлакат талабидаги бошқа маҳсулотларни етказиб беришга келишиб олишган.\n«Бугунги кунда ўзаро савдо айланмаси ҳажмини йилига камида 1 миллиард долларга етказиш учун барча имкониятлар бор», – дея қайд этган Ғаниев.\nВазирнинг айтишича, Шавкат Мирзиёев ва Ашраф Ғани Мозори Шариф–Шибирғон–Маймана–Ҳирот йўналиши бўйича темир йўлни лойиҳалаштириш ва қуриш ишларини тезроқ бошлаш зарурлигини қайд этишган.\nУнинг маълумот беришича, ушбу темир йўл қурилиши мамлакат шимоли-ғарбида иқтисодий йўлак яратиш имконини беради.\nЭлёр Ғаниев Ўзбекистон ва Афғонистон икки давлат ўртасида савдо ва транзит соҳасида ҳамкорлик қилиш тўғрисида битимни тайёрламоқда. Бу ҳужжат икки мамлакат ўртасидаги савдо айланмаси ҳажмини оширишга қаратилган.\n2017 йил январь ойида Ўзбекистон ва Афғонистон вакиллари томонидан Кобулда ташқи савдони 1,5 миллиард долларга етказиш бўйича «йўл харитаси» қабул қилинган эди. Ўзбекистон ТИВ маълумотига кўра, 2016 йил январь-октябрь ойларида икки давлат ўртасида ўзаро савдо айланмаси ҳажми 429 миллион долларни ташкил этган.\nЎзбекистон ва Афғонистоннинг иқтисодий ҳамкорлиги «Савдо-иқтисодий муносабатлар тўғрисида», «Темирйўл транспорти соҳасидаги ҳамкорлик тўғрисида», «Халқаро транспорт йўналишлари ҳақида» ва «Транзит ва транспорт соҳасидаги ҳамкорлик тўғрирсида» каби шартномалар асосида ташкил этилган.\nЎзбекистон Афғонистонга электр энергияси, мева-сабзавотлар, нефть маҳсулотлари, минерал ўғитлар экспорт қилмоқда. Қурилиш, энергетика, тоғ-кон саноати ва таълим соҳаларидаги лойиҳаларни амалга оширишда иштирок этиб келмоқда. «Ўзбекистон темир йўллари» акциядорлик жамияти томонидан Ҳайратондан Мозори Шарифгача темир йўл линияси қурилган. Мамлакатимиз кўмаги билан Афғонистонда кўприклар, юқори вольтли электр линиялари, оптик толали кабель линиялари, сув таъминоти тармоғи барпо этилган.\nЭлёр Ғаниев Мозори Шариф Шибирғон


Эл ишончи оқланиши керак – Сурхон тонги\nБош саҳифа / Жамият / Эл ишончи оқланиши керак\nМарт 9, 2018\tЖамият Изоҳ қолдириш 316 Кўрилди\nёки Шўрчи туман шифохоналарида қачон тартиб бўлади?\nСоғлик — инсон учун энг катта бойликдир. Танаси соғлом одамгина оиласига, жамиятга наф келтиради. Айнан шунинг учун ҳам Президентимиз Ш. Мирзиёев фаолиятининг дастлабки кунларидан эл саломатлиги йўлида хизмат қиладиган тиббиёт соҳасини ислоҳ қилиш учун қатор фармон ва қарорларга имзо чекди.\nБундан ташқари, ҳукумат миқёсидаги ҳар бир йиғилишда тиббиёт соҳасидаги камчиликларни бартараф этишни таъкидлаб, соҳа мутахассислари зиммасига вазифа юкламоқда. Афсуски, шунга қарамай ҳамон тиббиёт ходимлари карахтликдан уйғонишмаяпти.\nБеморлар дардига шифо излаб касалхоналарга борганда врачлар ва ҳамшираларнинг масъулиятсизлиги, бепарволигидан соатлаб кутишга мажбур бўлишаяпти. Айрим соҳа ходимларининг қўполлигидан, дори-дармонларнинг етишмаслигидан хаста киши даво топиш ўрнига бошқа бир дардга чалинаяпти.\nГиппократ қасамини ичган врач ёки тиббиёт ҳамшираси бугун шароитдан нолишга, хаста кишидан бирор нарса таъма қилишга ҳаққи йўқ. Чунки Президентимиз ва ҳукуматнинг беқиёс ғамхўрлиги туфайли энг олис қишлоқлардаги шифо масканларида ҳам беморга биринчи ёрдам кўрсатиш учун ҳамма қулайлик яратилмоқда.\nБиргина Шўрчи туман тиббиёт бирлашмаси мисолида сўз юритадиган бўлсак, 2010 йилдан бери бажарилган ишлар кишининг ҳавасини орттиради. Бугунги кунга келиб Шўрчида эски шифохона ёки амбулаториянинг ўзи қолмади. Ўтган аср нинг эллигинчи-олтмишинчи йилларида барпо этилган барча иморатлар ўрнида янгиси қурилди. Хусусан, тиббиёт бирлашмаси тасарруфидаги марказий шифохона, унинг жарроҳлик, терапия, болалар, туғруқ, гинекология ва бошқа бўлимларини қайта қуриш ва реконструкция қилиш учун 2010-2015 йиллардаги инвестиция дастурларига асосан 7 миллиард 125,5 миллион сўм маблағ сарфланди.\nПастқам, зах босиб ётган шифохоналар биноси ўрнида ҳамма қулайликка эга бўлган икки-уч қаватли замонавий бинолар қад ростлади. Юқумли касалликлар шифохонаси қайта қурилди. Қишлоқлардаги ҚВПлар ҳам янгиланди. Жумладан, биргина “Шалдироқ” маҳалласидаги қишлоқ врачлик маскани 343,2 миллион сўм ҳисобига барпо этилди.\nЭътирофга лойиқ жиҳати шуки, “Саломатлик-2” лойиҳаси асосида шифохоналар энг сўнгги русумдаги ва хориждан келтирилган тиббиёт асбоб-анжомлари билан таъминланган. Бундан ташқари, ҳар йили маҳаллий бюджет ҳамда ҳомийлик маблағи ҳисобидан шифохоналар ҳамда ҚВПларга молиявий кўмак берилаяпти ва дори-дармон, озиқ-ов- қат, кийим-кечак таъминоти яхшиланиб бораяпти.\nШунингдек, врачлар ва ўрта тиббиёт ходимлари малакасини ҳамда манфаатдорлигини ошириш йўлида қилинаётган ғамхўрликлар бошқа тармоқ ходимлариникидан устун бўлса устунки, кам эмас. Малакали, тажрибали врачларнинг меҳнатини муносиб рағбатлантириш учун нафақага чиққан бўлсада, ишлаб турган врачларнинг пенсиясини тўлиқ бериш жорий қилинди. Шифохоналар ёш, билимдон мутахассислар билан тўлдирилмоқда. Қисқаси, дардига шифо топиш илинжида мурожаат қилган кишининг соғлиғини тиклаш учун тиббиёт соҳаси ходимлари масъулият билан ёндашишлари зарур.\nБироқ Шўрчи туман тиббиёт бирлашмасида аҳолининг тиббий хизматларидан кўнгли тўлмаяпти. Шифохонага келган бемор ҳар хил муаммоларга дуч келаётир. Масалан, хаста киши палатага ётқизиладиган бўлса, биринчи навбатда тоза уст-бош билан таъминланиши, ётадиган кровати матрас, одеял, чойшаб, кўрпа ва ёстиқ жилдларига эга бўлиши керак. Афсуски, тиббиёт бирлашмаси раҳбарлари ҳамда бўлим врачларининг бепарволиги, ўз бурчларига нисбатан совуққонлиги сабабли беморлар палаталарда уйдан кийиб келган кийим билан ётишга мажбур. Беморларга махсус ки- йим-кечак берилмаган. Палаталар совуқ. Вилоят соғлиқни сақлаш бош- қармасидан олинган маълумотга кўра, Шўрчи тумани шифохоналарини қиш ойларида иситиш учун печкага ёқишга етарлича кўмир ажратилган. Аммо негадир хоналар иситилмаган. Хоналарни иситиш учун қозонхонага газ қувури тортиб келинмаган. Натижада беморлар уйидан қалин кийим-кечак ва электр қуввати билан ишлайдиган печ келтириб, жон сақлашга мажбур бўлишган. Болалар бўлимида пенцилин, бензопенцилиндан бошқа дориларни топиш амри маҳол. Оқибатда бемор болаларнинг ота-онаси, қариндошлари дори-дармонларни ўз ҳисобидан харид қилишга мажбур бўлаяпти. Жамоатчилик назорати гуруҳи ҳолатни ўрганганда туну кун ишлаши мажбур бўлган ижтимоий дорихоналар барвақт ёпилгани туфайли беморлар дори-дармон харид қилиш учун туни билан дорихона излаб, сарсон бўлишган. Қабул бўлимида касалларга биринчи ёрдам кўрсатиш учун зарур бўлган 32 турдаги дори-дармоннинг тенг ярми йўқ.\nЖамоатчилик назорати гуруҳи аъзоларининг аралашуви билан 1200 метр жойдан газ қувури тортиб келиниб, касалхона палаталарини иситиш йўлга қўйилган. Шунингдек, туман молия бўлими томонидан шифохона зарур дори-дармон ва тиббиёт воситалари билан таъминланган. Ҳолбуки, бу муаммоларни туман тиббиёт маркази бош врачи лавозимини эгаллаб турган Ўрол Сафаров ҳал этиши лозим эди. Қачонгача бировнинг турткисини кутиб яшаш керак? Айнан лоқайдлиги, вазифасига бепарволиги, бурчига нисбатан совуққонлиги, ишдаги хато-камчиликлари учун Ўрол Сафаров туман тиббиёт бирлашмаси раҳбари вазифасидан четлатилди.\nПрезидентимиз ва давлатимиз томонидан барча қулайликлар, имтиёзлар яратиб берилган. Бизу сиздан талаб қилинадиган нарса — вазифага масъулият, ҳалоллик ва сидқидилдан ёндашиб, эл эътиборини қозонишдир. Кимки шунга эришолмаса, демак у хўжакўрсинга ишлаган бўлади. Табиийки, тиббиёт бирлашмаси бош врачи лавозими бўш турмайди. Яна қайсидир бир мутахассис шу вазифага тайинланади. Хулоса шуки, Шўрчи тиббиёт бирлашмасига ким раҳбар бўлишидан қатъий назар шифохоналардаги тартибсизликларга ечим топмас экан, одамларнинг ишончини оқлаш қийин кечади.\nОлдинги Ушалган орзу\nКейинги Дўстлик чегаралари очилди\nФеврал 13, 2018\t1,349


Qalampir.uz - Ҳалима Ибрагимова ғазабда! Санъаткорларнинг пахта териши хўжакўрсинга уюштирилганмиди?\nҲалима Ибрагимова ғазабда! Санъаткорларнинг пахта териши хўжакўрсинга уюштирилганмиди?\n13:57, 23.10.2017 Жамият\nЎзбекистонга ташқаридан душман керакмас... Ичимиздагиларнинг ўзи етиб ортади!\nАввалроқ, Ўзбекистон Республикаси Маданият вазирлиги ташаббуси билан ўзбек шоу-бизнесининг кўзга кўринган вакиллари — хонанда, созанда ва актрисалар Тошкентнинг Бектемир туманидаги пахта далаларига бориб, йиғим-терим ишларига ўз ҳиссаларини қўшганлари ҳақида хабар берган эдик.\n2017 йил пахта ҳосилининг “Зарбдор” ўттиз кунлигига муносиб ҳиссамизни қўшайлик шиори остида ташкил этилган акцияда Ўзбекистон халқ артистлари: Ғуломжон Ёқубов, Юлдуз Усмонова, Маҳмуд Номозов, Озодбек Назарбеков, Ўзбекистонда хизмат кўрсатган артистлар: Ғиёс Бойтоев, Мавлуда Асалхўжаева, Илҳом Фармонов, Райҳон Ғаниева, Алишер Файз, Зиёда Қобилова, хонандалар Абдулла Қурбонов, Гули Асалхўжаева, Шаҳзода, Ойбек ва Нигора, Мадина Мумтоз, Умидахон, Воҳиджон Исоқов, Баҳриддин Зуҳриддинов, Шерзодбек, Алижон Исоқов, Улуғбек Холиқов, Хадича Қурбонова, Дилафруз Ҳайитметова, сўз усталари Зокир Очилдиев, Ортиқ Султонов, Валижон Шамшиев ҳамда актриса Ҳалима Ибрагимова иштирок этдилар.\nСанъат олами вакиллари пахта даласида тушилган суратларни ижтимоий тармоқлардаги шахсий саҳифаларига жойлаштирганларидан сўнг суратлар тинимсиз муҳокама қилинди. Кимдир ижодкорларни қўллаб-қувватлаб, йиғим-терим мавсумидан четда қолмаганларини алқаса, яна кимдир бу шунчаки кўзбўямачилик учун қилинганини ёзади.\nАйниқса, ижодкорларнинг тушлик дастурхони қизғин муҳокамаларга сабаб бўлди. Аслида дастурхонда палов, нон, ичимликлар ва салатдан бошқа нарса йўқ эди. Шундай бўлсада бошқаларнинг фикрича, пахта далаларидаги ҳақиқий меҳнаткашлар сувга нон бўктириб емоқда...\nАжабо! Иссиқ ўрнида ўтириб, лоақал шу санъаткорларчалик бўлмаганлар қаерга қараб фол очяпти, ҳайронсан киши.\nАктриса Ҳалима Ибрагимова ижтимоий тармоққа пахта даласидан энг кўп сурат жойлаганлардан бири бўлди. Табиийки, танқидларнинг энг кўпи ҳам унга ёғилди. Энг қизиғи, қоралаётганлар бегона эмас!\nҲасан ва Ҳусан сўз усталари учлиги аъзоси Азамат Ҳалима Ибрагимованинг ижтимоий тармоқлардаги суратларига нисбатан ўз фикрларини баён этаркан, санъаткорлар пахта теришга эмас, фотосессияга борганини иддао қилди. Бу эса Ҳалима Ибрагимованинг видеожавобига сабаб бўлди. Ибрагимова ижтимоий тармоқларга жойлаштирган видеосида шундай дейди:\n“...Бу видео Ҳасан ва Ҳусан учлигидаги Азаматга жавоб. Постга санъаткорлар пахта тергани бордими ё расмга тушгани, деб ёзиб қўйибсан. Бу ерда ҳамма уйидаги бола-чақасини ташлаб, Маданият вазирлигининг гапини икки қилмасдан, пахта тергани борди. Кимдир ёш боласини ташлаб, кимдир кеча йўлдан келиб, бугун акцияга чиқди. Бу мажбурий эмас, ҳамма кўнгиллилар борди. Уйда ўтириб, расм қўйиб, “интрига” ясаб, бировга кесатиб гапиришинг шарт эмас! Бу ерда ҳеч ким майнавозчилик қилаётгани йўқ, орқа-олдингга қараб гапиргин... Ўзбекистонда хизмат кўрсатган артистлар, Ўзбекистон халқ артистлари букилиб пахта териб, 150–200 кг пахта топшираётганда сен “пацан”га қоладиган гап йўқ. Уйда ўтириб олиб, ўша майнавозчилигингни қилавер, инстаграмга пост қўйиб ҳамманинг асабига тегма! Бир марта далага чиқиб ишлаб келгин, кейин кўрамиз нечта расм қўясан”.\nБиз на Ҳалима Ибрагимованинг ва на Ҳасан ва Ҳусан учлигидаги Азаматнинг тарафини олиш фикридан йироқмиз...\nУмумий фикримиз шуки, пахта даласида халқимиз тиним билмай меҳнат қиляпти. Юртнинг эртаси учун жон куйдиряпти. Деҳқоннинг ҳосилини безарар териб олиш, юрт иқтисодига ҳисса қўшиш учун ҳаракат қиляпти. Албатта, камчилик, баъзи бир оғир шароитлар ҳақидаги фикрларни буткул рад этмаймиз. Тўғри, қайсидир ҳудудларда ётоқ шароити яхши эмасдир, қайсидир пахта даласида дастурхонга ҳар куни палов тортилмаётгандир. Лекин бунда санъаткорларнинг айби йўқ-ку. Ҳар ҳолда санъаткорлар бир чеккада томошабин бўлиб тургани ҳам йўқ. Муҳими шу! Пахта даласига бориб, халқ билан самимий мулоқотда бўлмоқда, бели букилиб пахта териш нималигини ҳис қилмоқда. Ё Россиядаги картошка йиғим-теримига Дима Билан, Алла Пугачева, Сергей Лазарев, Валерия, Вере Брежнева қатнашганини, қўшиқ куйлаганини эшитганмисиз?!\nҲаммаси қандай бўлган эди...\nБундан бир неча кун аввал, “Ўзбекконцерт” давлат муассасида бўлиб ўтган йиғилишда Ўзбекистон Республикаси Маданият вазирининг биринчи ўринбосари, Ўзбекистон халқ артисти Озодбек Назарбеков санъаткорларни йиғиб, пахта даласига бориб, концерт бериш, одамлар орасига кириш, улар билан суратга тушиш таклифини берган эди. Шунчаки концерт бериш ғояси билан бошлаган акция Ўзбекистон халқ артисти Юлдуз Усмонова ҳамда Ўзбекистонда хизмат кўрсатган артист Мавлуда Асалхўжаеваларнинг далада кўрсатган ташаббуси билан ҳақиқий йиғим-терим акциясига айланиб кетди.\nМаълум қилинишича, биринчилардан бўлиб Юлдуз Усмонова ва Мавлуда Асалхўжаева этакларни олиб, саҳна томонга эмас, пахта даласига қараб юришган. Табиийки, ёшлар улар ортидан эргашган.\n– Ёшлигимизда кўп пахта терганмиз. Анча унутиб қўйган эканмиз. Ўша куни Юлдуз этакни олиб, “Юр, пахта терамиз!”, деганидан кейин биримиз у бошдан, биримиз бу бошдан ёшларга “намуна” кўрсатдик. Ҳамма хирмонга ўз ҳиссасини қўшди. Ҳатто маъмурларимиз, ҳайдовчиларимиз ҳам четда томошабин бўлиб тургани йўқ! Пахтакорлар билан суҳбатлашдик, ҳазиллар қилдик. Видеоларда кўрган бўлсангиз, қўшиқларни ҳам даланинг ўртасида айтдик. Одамларга ҳайронман. Ўша гапираётганларнинг ўзи пахта даласи ёнидан индамай ўтиб кетади. Санъаткор ўз ҳиссасини қўшса, дарров ўзларини кўз-кўз қиляпти, дейишади.\nИжтимоий тармоқларда санъаткорларнинг тушлик қилаётгани тасвирланган суратлар тарқалди. Унда тушлик пахта даласида бўлгани акс этган эди. Дастурхонадаги палов эса яна муҳокамаларга сабаб бўлди. Агар санъаткорлар бирор ресторанда тушлик қилганида ёки ўша паловни халқдан айри ҳолда еганида — одамлар бунга ҳам гап топарди! Лекин суратда кейинги столда пахтакорлар ўтиргани, уларнинг дастурхони ҳам санъаткорларники билан бир хиллиги акс этган.\nБундан бир неча кун аввал хориж матбуотининг Ўзбекистондаги пахта йиғим-терими қораланган мақоласига жавобан “Қулоғимиз қачон тинч бўлади? Пахтани термасакми ёки экмасак?” номли мақолани чоп этган эдик. Тушунишимизча, пахта даласига қадам босмай туриб, ўтирган ўрнида вазиятга баҳо берадиган, фақат қоралашни мақсад қилганлар ўзимизда ҳам йўқ эмас.\nУларга олдига ҳам шу саволни қўямиз: ҚУЛОҒИМИЗ ҚАЧОН ТИНЧ БЎЛАДИ?\nЎзбекистонда пахта плани ўтган йилларга қараганда анча камайган. Пахта экиладиган экин майдонлари ҳам қисқартирилди. Йиғим-теримга ўқувчи ва талабалар жалб қилинмаяпти. Ётоқ ва озиқ-овқат шароитлари аввалгидан яхшиланган. Санъаткорлар пахта далаларида фақат концерт бериш билан чекланаётгани йўқ, халқ орасида кириб, пахтакорлар билан бирга меҳнат қиляпти.\nХўш, яна нима кам?\nМавзуни вазиятга қараб давом эттирамиз...\nТеглар:Ҳалима Ибрагимова Пахта йиғим-терими Ҳашар\nИшдан ажралмаган ҳолда биринчи олий маълумотни олиш мумкинми?\nМеҳнат вазирлиги Андижондаги ҳашар юзасидан баёнот берди\n14:59, 15.11.2018 1 639\n10:56, 14.08.2018 8 609\nАбдулла Арипов Қурбон ҳайити олдидан видеоселектор ўтказди\n10:15, 14.08.2018 5 248\n12:25, 14.05.2018 8 526\nФинляндияда энди нонлар ҳашаротлардан тайёрланади...\n09:29, 24.11.2017 2 205\nБу тарбиясиз гапини уйлаб гапиряптими, суратларни хаммасида теримчилар дала уртасидамас дала четида узини куз куз килаётгани куриниб турибдику! Терадиган одам дала уууртасида булади билдингми узбекни энг таскара тарбиясизи!!!\nКулидан келса пахта теримига чиксин одамлар ахмок эмас пахтага хам галстукда чикадими бу хакикатдан хам пахта териш эмас буулар учун маёфка\nНечи кунга чикишди узи була


Юнусободлик “опа-ука” 400 қоп унни олиб, пулини бермаганликлари учун жазога тортилди\n14:37 / 19.07.2015\nТошкент шаҳри Юнусобод туманида истиқомат қилувчи, нон ёпиш ва сотиш билан шуғулланиб келган Малика Алламбердиева ва Тўлқин Эргашевлар Камолиддин исмли дўкондорни алдаб, 400 қопнинг пулини бермаганликда айбланиб, жазоланди. Бу ҳақда “Ҳуқуқ” газетаси хабар бермоқда.\nАлламбердиева Камолиддинга 100 қоп ун буюртма қилган, аммо пулини кейин беришини айтган. Камолиддин Ўрикзор бозоридан 71.1 минг сўмдан керакли миқдорда ун олиб, уни мижозга 75 минг сўмдан сотган. Алламбердиева пулларни келишилган вақтда етказган.\nОрадан бирмунча вақт ўтиб, Алламбердиева Камолиддинга яна 200 қоп ун буюртма қилган. Дўкондор уннинг қопини 76.5 минг сўмдан сотиб олиб, мижозга етказган ва 78 минг сўм нархга келишган.\nАммо новвой аёл узоқ муддат пулни қайтармаган. Бир куни у Камолиддинни Тўлқин Эргашев билан таништирган. Бунда у Эргашевни “тутинган укам” деб таништирган.\nЭргашев Камолиддиндан яна 200 қоп ун олган, аммо бу сафар ҳам пуллар вақтида берилмаган.\nШунда Камолиддин тегишли ташкилотларга мурожаат қилган. Қаллоблар қўлга олиниб, жавобгарликка тортилган. Етказилган моддий зарарнинг бир қисми ундириб берилган.


UZEX биржаси фаолиятининг 2021 йил 9 ойлик якунлари | Microsoft.AspNetCore.Mvc.Localization.LocalizedHtmlString | UzEx.uz\n08 Октябр, 2021\n2021 йилнинг 9 ойлик якунларига кўра Ўзбекистон республика товар-хом ашё биржасининг барча савдо платформаларида тузилган битимларнинг умумий ҳажми 2020 йилнинг мос даврига нисбатан 61,5% га ўсиб, 61 513,9 млрд сўмни ташкил қилди.\nКичик бизнес ва хусусий тадбиркорлик субъектлари иштирокида тузилган битимларнинг умумий ҳажми 2020 йилнинг шу даврига нисбатан 56,8% ошиб, 22 844,3 млрд сўмни ташкил этди. Шу жумладан, тадбиркорлар биржа орқали 14 682,9 млрд сўмлик товар ресурсларини харид қилиб, 8 161,4 млрд сўмлик маҳсулот сотишди.\nБиржа орқали 64,5 млн АҚШ долларлик маҳсулотлар экспорт қилинди.\nБиржа савдолари орқали 53 182,0 млрд сўмлик товарлар сотилиб, ўсиш 59,9% ни ташкил этди. Сотувчи корхоналар биржа савдолари давомида реал бозор нархларининг шаклланиши эвазига 4 892,5 млрд сўмлик қўшимча даромад олишди ва бу 2020 йилнинг январь-сентябрь ойларига нисбатан 2,1 баробарга кўпдир.\nКўриб чиқилаётган давр мобайнида электрон давлат харидлари бўйича тузилган битимларнинг умумий ҳажми ўтган йилга нисбатан деярли 2,4 баробарга ошиб, 6 755,7 млрд сўмга тенг бўлди. Бунда бюджет ва корпоратив буюртмачилари маблағларининг тежалиши 1,9 маротабага ўсиб, 1 152,9 млрд сўмни ташкил қилди.\nКўриб чиқилаётган даврда avtoraqam.uzex.uz вебсайтида онлайн-аукционлар орқали 221,1 млрд сўмлик 105,6 мингдан зиёд “чиройли” авторақамлар сотилди. Бунда, авторақамларнинг сотуви сон жиҳатдан 1,7 баробарга, қиймати бўйича – 28,3% га ўсди. Сотилган авторақамнинг энг паст баҳоси – 450,5 минг сўмни, энг қиммат авторақамнинг қиймати эса 441,5 млн сўмни ташкил қилди. Тузилган битта битимнинг ўртача қиймати 2,1 млн сўмга тенг бўлди.


Шавкатжон Абдураззақов Олий Мажлис Сенати аъзоси этиб сайланди - xabar.uz\nШавкатжон Абдураззақов Олий Мажлис Сенати аъзоси...\n26.02.2021 12:51 0 1347\nСаноқ комиссиясининг ҳисоботи тингланди. Унга кўра, 6-Сероб сайлов округидан депутат, вилоят ҳокими Шавкатжон Абдураззақов Олий Мажлис Сенати аъзоси этиб сайланди.\nДепутатлар овоз бериш натижаларини тасдиқлади.\n—Сенаторлик жуда юксак мақом. Ушбу мақом эгасига қўшимча масъулият юклайди. Бугун менга билдирилган ишончни оқлаш, халқимизга садоқат билан хизмат қилиш учун бор кучимни сарфлайман, — деди Шавкатжон Абдураззақов.\nОлий Мажлис Сенати аъзоси сайлови бўйича қўшма мажлис ўз ишини якунлади.\nОлий Мажлис Сенати Шавкатжон Абдураззақов\nЖамият 21/01, 23:00


МЕҲРИБОНЛИК УЙИНИНГ СУЮКЛИ ОНАЖОНИ - Ўзбекистон овози газетаси\nМЕҲРИБОНЛИК УЙИНИНГ СУЮКЛИ ОНАЖОНИ\nБайрам арафасида интернет саҳифаларини кўздан кечириб, мамлакатимиз мустақиллигининг 27 йиллиги муносабати билан Президентимиз фармонига биноан мукофотланганлар рўйхатида «Ўзбекистон Республикасида хизмат кўрсатган ёшлар мураббийси» фахрий унвонига сазовор бўлган Навоий шаҳридаги Меҳрибонлик уйи директори Дилбар Орзиева номини кўриб, қувониб кетдим.\nУни байрам билан табриклаш, болаларни ширинликлар билан сийлаш ниятида Меҳрибонлик уйига кириб борар эканман, катта тайёргарлик устидан чиқдим. Яқинлашишим билан болалардан бири: «Ойимиз мукофот олдилар, уларга табрик тайёрлаяпмиз», деса, яна бири «Улар ҳозир Тошкентдалар, кутиб олишга тайёрланяпмиз», деди. Бу болалар опани беғубор қалблари билан чин дилдан қанчалик яхши кўришларини бутун вужудим билан ҳис қилдим.\nЎтган йили «Саодат» журналига Дилбар Орзиева ҳақида материал тайёрлаган эдим. Бир неча марта Меҳрибонлик уйида бўлиб, болалар ва тарбиячилар билан суҳбатлашгандим. Бу ердаги тозалик, озодалик, саранжом-саришталик, ишчи-ходимлар ўртасидаги ўзаро ҳурмат-иззат, хушмуомалаликдан кўнглим яйраганди. Суҳбат давомида Дилбар Орзиева шундай деди:\n— Республикамиздаги ўнлаб Меҳрибонлик уйларида ҳар йили юзлаб йигит-қизлар вояга етиб, мустақил ҳаётга қадам қўяди. Мени ана шу ўғил-қизларимиз тақдири кўп ўйлантиради. Давлатимизнинг бундай кўнгли ўксик фарзандларимизга кўрсатаётган ғамхўрлиги чек-чегарасиз. Бироқ уларнинг кейинги тақдири билан тизимли ишлар олиб борилмаяпти. Буни ўзим раҳбарлик қилаётган Меҳрибонлик уйи тарбияланувчилари мисолида яхши биламан.\nЎсмир ёшдаги қизларимизни оилага тайёрлаш мақсадида қайнона-келин муносабатлари, келинларнинг бурч ва вазифалари ҳақида гапирганимда, улардан бирининг «Ойижон, «детдом» қизларини ким ҳам келин қиларди?», деган гапи юрагимга тиғдек санчилганди. Ҳақиқатан ҳам, қизларимиз қанчалик одоб-ахлоқли, таълим-тарбияли бўлишмасин, уларни ҳамма ҳам келин қилишни истамайди. Бу жуда оғриқли масала бўлиб, қизларнинг руҳиятига салбий таъсир кўрсатади.\nҚарабсизки, уларнинг таълим-тарбияси йўлида йиллар мобайнида қилган барча саъй-ҳаракатларимиз пучга чиқади. Давлатимиз томонидан қанча сарф-харажатлар қилиниб, не-не умидларда тарбияланган айрим қизларимиз жамият учун фойда келтирадиган инсонлар эмас, балки эгри йўлга кириб кетиши ачинарли ҳолдир.\nМенимча, қизларимиз ёшлигидан жамиятимиздаги бамаъни, зиёли, обрў-эътиборли аёлларга бириктириб қўйилса, улар мунтазам равишда қизлар билан боғланиб, уларни оилавий ҳаётга тайёрлаб боришса, хайрли иш бўларди. Шунда эътиборли аёллар тарбиясида бўлган қизларга яхши оилалардан совчилар кўпроқ келишига ишонаман. Жамиятимизда мана шундай арзимасдек туюлса-да, бироқ эътибор берилмаса катта муаммолар келтириб чиқарадиган ҳолатлар бор. Биз бу ҳолатларни қалб билан англаб, уларни бартараф этиш учун фидойилик билан ҳаракат қилмоғимиз керак.\nМазкур оғриқли фикрлар ва ўринли таклифлар мени ҳам ўйлантириб қўйди. Яратган Эгам кўнгли ярим норасидаларни мана шундай қалби уйғоқ инсон билан сийлаганига шукроналар келтирдим. Негаки, иймони соф, нияти тоза инсон яхшилик, эзгулик йўлида елиб-югуришдан чарчамайди ва мавжуд камчиликларни бартараф қилиш йўлида ҳаммани сафарбар эта олади. Бундай инсонларнинг машаққатли меҳнати қадр-қиммат топаётганлиги, юксак мукофотлар билан тақдирланаётгани кишини қувонтиради.


ИнтерФУТБОЛ :: ЕЧЛ: «Ювентус» ирода кўрсатди, «Ман Сити» «Базель»га ютқазиб қўйди\nЕЧЛ: «Ювентус» ирода кўрсатди, «Ман Сити» «Базель»га ютқазиб қўйди\nЕвропа чемпионлар лигаси 1/8 финали доирасидаги бугунги баҳлар ўз поёнига етди.\n«Уэбли» стадионида «Ювентус»ни қабул қилган «Тоттенхэм» 1:2 ҳисобида мағлубиятга учради. Учрашув бошидан мезбонлар назорати остида кечаётгандек эди ва бу гол билан тасдиқлангандек ҳам бўлганди. Аниқроғи, учрашувнинг 31-дақиқасида «шпорлар» ҳисобни очишга муваффақ бўлишганди.\nАммо иккинчи бўлимда барчаси ўзгарди. Еврокубокларда рақибидан анча тажрибали бўлган туринликлар керакли паллада ўйинларни кучайтириб, 3 дақиқа ичида икки гол киритишди ва ҳисобни ўзлари учун қулай кўринишга келтиришди.\nУёғига эса асосий эътиборни ҳимояга қаратиб, ўз мақсадларига эришишди.\nМаълумот учун, мазкур қарама-қаршиликнинг биринчи ўйинида 2:2 ҳисоби қайд этилганди.\nТОТТЕНХЭМ — ЮВЕНТУС – 1:2 (1:0)\nГоллар: 1:0 – 39 Сон Хён Мин, 1:1 – 64 Игуаин, 1:2 – 67 Дибала.\nОгоҳлантиришлар: Вертонген (28), Алекс Сандро (35), Пьянич (44), Бенатия (49), Кьеллини (53), Алли (56), Дембеле (88).\nКунниг иккинчи ўйини эса, «Эттиҳад» стадионида бўлди ва унда «Манчестер Сити» ҳамда «Базель» клублари ўзаро баҳс олиб боришди. Хабарингиз бор, биринчи баҳсда англияликлар сафарда 0:4 ҳисобида ғалаба қозонишганди. Шунинг учун бўлса керак Пеп Гуардиола жавоб учрашувда аралаш таркибни майдонга туширишга қарор қилди.\nУчрашув тезкор голлар билан бошланди. Дастлаб, 8-дақиқада Габриель Жезус Бернарду Сильванинг ажойиб пасидан сўнг ҳисобни очишга эришди.\n17-дақиқада Эльюнуси мувозанатни тиклади. Биринчи бўлим шу ҳисобда якунланди.\nИккинчи бўлимнинг 71-дақиқасида Ланг томонидан киритилган гол «Базель»нинг бу учрашувдаги ғалабасини таъминлади. Аммо якуний ҳисоб «шаҳарликлар»ни кейинги босқичга олиб чиқди.\nМАНЧЕСТЕР СИТИ — БАЗЕЛЬ – 1:2(1:1)\nГоллар: 1:0 – 8 Габриэл Жезус, 1:1 – 17 Эльюнусси, 1:2 – 71 Ланг.\nОгоҳлантиришлар: Лакруа (44), Габриэл Жезус (77).


ЁШЛАРИМИЗНИНГ ЭКСТРЕМИЗМГА ҚАРШИ ИММУНИТЕТИНИ ШАКЛЛАНТИРАЙЛИК — Zamaxshariy.uz\nЁШЛАРИМИЗНИНГ ЭКСТРЕМИЗМГА ҚАРШИ ИММУНИТЕТИНИ ШАКЛЛАНТИРАЙЛИК\n4 февраля, 2021 admin Мақолалар\nИстиклол йилларида барча кадирятларимиз қатори муқаддас динимиз ҳам халкимиз, ватанимиз хаётида ўз ўрнини эгаллади. Тарихий кадамжолар, буюк аждодларимизнинг бой маънавий меросига булган эътибор юксалди. Бугун юртимиз мусулмонлари ўз ибодатларини эмин-эркин адо этишлари учун барча шароитлар яратиб берилган. Масжидларимиздаги ободлик, файз, мунавварлик ҳар кандай инсонда хайрат уйготади. Ҳар йили минглаб ватандошларимиз хаж ва умра зиёратларини жуда чиройли тарзда адо этиб келишмокда.\nМамлакатимизда хукум сураётган тинчлик, осоишталик ҳар биримиз учун беназир,бетимсол неъмат. Ана шу тинчлик туфайли ҳар куни эрталаб ҳар биримиз хотиржамлик билан болаларимизни богча, мактабларга жунатамиз, ўзимиз ҳам бемалол ишга отланамиз. Бирок, афсуски, осоишта хаётимизни куролмайдиган, жаннатмакон юртимизга нифок, хунрезликлар бўзгунчиликлар килишга уринаётган кимсалар йук эмас. Улар ўз бўзгунчи гоялари билан одамларимизни, хусусан ёшларимизни ўз йўлига оғдириш учун ҳар кандай хийлаю найрангларини ишга солишмокда. Энг ачинарлиси, бундай кимсалар азалдан поклик, эзгулик, мехр-окибат, тинчлик-тотувлик, осоишталик дини булган Исломни мусулмончиликни никоб килган. Улар амалга ошираётган ёвўзликлар , вахшийликлар туфайли дунё аҳли Ислом ва мусулмонлар хакида мутлако нотугри тасаввур ва хулосаларга боришмокда. Холбуки ислом уламолари бундан бир неча асрлар илгари бунаканги адашганларга куръон ва хадис билан раддиялар билдиришган пайгамбаримиз Муҳаммад с.а.в айтган хадисларида «Мусулмон киши – мусулмонлар унинг тили ва қўлидан саломат булган кишидир» дедилар (муттафакун алайх). Демак хакикий мусулмон киши инсонларга тили билан озор бермайди. Хакоратламайди лаънатламайди, гийбат ҳам килмайди. Хаттоки ислом динида ёмонликга ҳам яхшилик билан жавоб кайтарилади. Бутун дунё куриб турган манкуртлар эса нималар килишаётгани барчага маълум.\nҲар биримиз учун мукаддас булган ватан бор, агар ўзок сафарга чикиб кетадиган булсак албатта согинамиз, кумсаймиз, чунки у заминда аждодларимиз хоки бор, чунки у ерда волидаи мухтарамаларимиз онаизорларимиз бор, чунки у ерда киблагохларимиз оталаримиз бор, чунки у ерда бизнинг дусту-ёрларимиз бор . Албатта ота –оналар, у зотларни жонимиздан ортик курамиз…хаттоки мукаддас китобимиз қуръони каримнинг Исро сурасини 23 оятида “Аллоҳ таоло ўзига ибодат килишдан сўнг ота-оналарга яхшилик килишга буюради”. Лекин ана ушалар манкуртлар, адашганлар ижтимоий тармоклардан бизлар жаннат диёрларидамиз деб даъво килаётганлар! Жаннатни ташлаб ўз уйини оёк ости килиб, еган тўзига тупириб жаннатга эмас дўззахга кетганини нахот билмаса.\nЭкстремистик окимларнинг хозирги кундаги фаолиятида замонавий ахборот коммуникацияларидан кенг фойдаланиш, интернет оркали таргибот ишларини олиб боришга алохида эътибор каратилган, интернет орқали суҳбат олиб бориш жараёнида ёшларга куфр диёри, ҳижрат, жиҳод, шаҳидлик, халифаликни тиклаш каби ғоялар сингдирилиб улар турли хил тўқнашув ва низога жалб қилинмоқда. Ижтимоий тармокларда бўзғунчилик ва бузғунчи ғояларни тарғиб қилувчи юзлаб гуруҳлар мавжудлиги фикримизнинг яққол далилидир. Шунинг учун ҳам ёшларда хабар ва маълумотларни таҳлил эта олиш малакасини хосил килиш зарур.\nДемак, ҳар биримиз ижтимоий тармоклар оркали кўраётган , эшитаётган хабарларимизни олдин текшириб кўриб ҳақ ёки ботил, ёлгон ёки рост, кора ёки оклигини билмай унга эргашиб амал килиб кетавермайлик.Фарзандларимиз тарбиясига ҳаммамиз масъулмиз.\nPrevious Post:БИЛИМЛИ ЁШЛАР КЕЛАЖАГИМИЗ ПОЙДЕВОРИ\nNext Post:МЎМИН МЎМИНГА ОЗОР БЕРМАЙДИ


Суғурта бўйича компенсация олиш учун онлайн илтимоснома бериш мумкин | NORMA.UZ\nСуғурта бўйича компенсация олиш учун онлайн илтимоснома бериш мумкин\nЯгона интерактив давлат хизматлари портали ана шундай имкониятни тақдим этмоқда.\nЯИДХПнинг «Транспорт» бўлимида «Транспорт воситалари эгаларининг фуқаролик жавобгарлигини мажбурий суғурта қилиш бўйича компенсация тўловини олиш учун электрон илтимоснома бериш» хизмати пайдо бўлди.\nУ барча жисмоний шахсларга ярим автоматик режимда тақдим этилади.\n«Транспорт воситалари эгаларининг фуқаролик жавобгарлигини мажбурий суғурта қилиш тўғрисида»ги Қонун асосида Транспорт воситалари эгаларининг фуқаролик жавобгарлигини мажбурий суғурта қилиш бўйича тўловларни кафолатлаш жамғармаси хизмат кўрсатади.\nЭслатиб ўтамиз, компенсация тўловларини амалга ошириш тўғрисидаги талаб жабрланувчининг ҳаёти, соғлиғи ва (ёки) мол-мулкига зарар етказилган кундан эътиборан 3 йил ичида билдирилиши мумкин. Компенсация тўловлари суд харажатларини, шунингдек жарималар ва бошқа шу каби тўловларни қопламайди.\nЖабрланувчига (унинг меросхўрига ёки ҳуқуқий ворисига) тўланган компенсация тўлови суммаси жабрланувчига етказилган зарар учун жавобгар шахсдан Тўловларни кафолатлаш жамғармасининг даъвосига кўра регресс тартибида ундириб олинади. Жамғарма мазкур шахсдан компенсация тўлови ҳақидаги жабрланувчининг талабини кўриб чиқиш учун қилинган харажатлар қопланишини талаб қилишга ҳам ҳақли (Қонуннинг 25, 27, 28-моддалари).\nХизмат ҳақида қўшимча ахборот олиш учун қуйидаги телефон орқали мурожаат қилиш мумкин: (+998) 71 200-02-21.\nМажбурий автосуғурта: янги полислар, тўлов миқдорлари ва коэффициентлар\nСуғурталовчи ва қайта суғурталовчи масъул шахсига қўйиладиган талаблар ўзгартирилди\nБарча суғурта турлари - электрон шаклда\nЭкспорт қилувчиларнинг суғурта мукофоти компенсацияланади\nЭкспорт юклар қандай суғурталанади


Муҳокамада янги Давлат дастури – Сурхон тонги\nБош саҳифа / Жамият / Муҳокамада янги Давлат дастури\nЯнвар 26, 2021\tЖамият, Сиёсат Изоҳ қолдириш 260 Кўрилди\nҲар йили Давлат дастури тасдиқланиб, унда келтирилган алоҳида бандлар асосида тегишли идора ва вазирликларга вазифалар юклатилади. Шу билан бирга, давлат дастурини амалга ошириш ҳамда назорат қилиш механизми ҳам белгилаб қўйилади. Анъанага мувофиқ, 2020 йилда ҳам Давлат дастури доирасида амалга оширилган ислоҳотлар натижасида жамият ҳаётида бир қатор ижобий ўзгаришлар юз берди. Бу борада 10 та қонун, 52 та Президент фармони ва қарорлари, 33 та ҳукумат қарори ва фармойишлари,10 та парламент қўшма қарорлари ҳамда 41 та чора-тадбирлар режаси ишлаб чиқилди ва тасдиқланди.\n2021 йилда ҳам “Ёшларни қўллаб-қувваталш ва аҳоли саломатлигини мустаҳкамлаш йили”да амалга оширишга оид Давлат дастури, шунингдек, бу бўйича Президент фармони лойиҳаси жамоатчилик муҳокамаси учун элон қилинди.\nМазкур лойиҳалар турли давлат идоралари, вазирликлар, фуқаролик жамияти институтлари ва кенг жамоатчиликдан келиб тушган 3000 га яқин таклифлар асосида ишлаб чиқилди. Биргина “Юксалиш” умуммиллий ҳаракати томонидан Jamoatchilik.uz платформаси орқали фуқаролар, чет элда яшовчи ватандошлар, нодавлат нотижорат ташкилотларидан 2 мингдан зиёд таклиф ва тавсиялар қабул қилиниб, Президент Админстрациясига етказилди.\nЭьлон қилинган Давлат дастури лойиҳасига жами 276 та банд киритилган бўлиб, шундан:\n19 та банд давлат ва жамият қурилишини такомиллаштириш,\n17 та банд қонун устуворлигини таъминлаш ва инсон ҳуқуқларини ҳимоя қилиш,\n113 та банд иқтисодиётни ривожлантириш,\n96 та банд ижтимоий соҳани ривожлантириш,\n31 та банд хавфсизлик, миллатлараро тотувлик ва диний бағрикенгликни таъминлаш, амалий ташқи сиёсатни амалга ошириш бўйича вазифаларни ўз ичига олади.\nДавлат дастури лойиҳасига Ўзбекистон Республикаси Президентининг парламент ва аҳолига қилган мурожаатномасидан келиб чиқиб, энг долзарб ва муҳим вазифалар киритилганлигини кўришимиз мумкин.\nЯна бир гап. Давлат дастурининг ижро этилишини кузатиб бориш, назорат қилиш ва бу борада ҳисоботлар тақдим этиш масаласи. Бу борада Давлат дастурини тасдиқлашга оид Президент фармонида қоида тариқасида, ушбу масалаларга алоҳида бандлар билан ҳукуматга, тегишли вазирлик ва идораларга топшириқлар ҳамда фуқаролик жамияти институтларига тавсиялар берилган.\nОлий Мажлис палаталари ҳар чоракда Бош вазир ва ҳукумат аъзоларининг Давлат дастури бажарилиши юзасидан ахборотларини эшитиб боради ҳамда бу борада вазирлик ва идоралар фаолияти самарадорлигини оширишга қаратилган таклифларни ишлаб чиқади.\nПрезидент фармонига асосан, бу борада Адлия вазирлиги “Юксалиш” умуммиллий ҳаракати ва “Тараққиёт стратегияси” маркази билан биргаликда\nДавлат дастури амалга оширилишининг тизимли мониторинг қилиш, уни сифатли ва ўз вақтида бажарилиши учун қўшимча чоралар кўриш бўйича тавсияларни ишлаб чиқиш;\nДавлат дастури амалга оширилишининг бориши тўғрисидаги ахборотни ҳар ойда умумлаштириш ҳамда якунларини аниқ кўрсаткичлар ва эришилган ижобий ўзгаришларни, таҳлилий ахборот кўринишида акс эттирган ҳолда ўз веб-сайтларида жойлаштириш;\nДавлат дастурини амалга ошириш якунларига бағишланган ахборот-таҳлилий шарҳларни тайёрлаш, уларни хорижий тилларда эъон қилиш ва кенг тарқатишни таъминлаши белгиланмоқда.\nШундан келиб чиқиб, “Юксалиш” умуммиллий ҳаракати 2021 йил Давлат дастурининг ижро этилиши юзасидан бир қатор жамоатчилик тадбирларини амалга ошириб бориши режалаштирилган.\nХусусан, Давлат дастурининг бажарилиши бўйича кенг жамоатчиликни хабардор қилиб бориш мақсадида алоҳида очиқ электрон платформани ишга тушириб, маьлумот ва ахборотларни мунтазам равишда эълон қилиб боради. Вазирлик ва идоралар раҳбарлари ҳамда вакилларини таклиф этган ҳолда ҳар ой якуни бўйича фуқаролик жамияти институтлари, шу жумладан, оммавий ахборот воситалари вакиллари иштирокида Давлат дастури ижроси юзасидан брифинглар ва жойларда жамоатчилик эшитувларини ташкил этади.\nДавлат дастурида белгиланган вазифаларни ўз муддатида ва самаралиижро этилиши бўйича даврий муқобил ҳисоботлар тайёрлаб, Ўзбекистон Республикаси Президенти Администрацияси, Олий Мажлис палаталари ва Вазирлар Маҳкамасига киритиб боради. Қолаверса, дастурда белгиланган вазифаларнинг ҳудудларда бажарилишини бевосита ўша жойнинг ўзига чиқиб, ўрганади. Бу саъй-ҳаракатлар эса дастурда белгиланган вазифаларнинг амалдаги ижросини аниқ-тиниқ бажарилишига ёрдам беради.\n“Юксалиш” умуммиллий ҳаракати вилоят бўлими раҳбари\nОлдинги Аскарларнинг билими синовдан ўтказилмоқда\nКейинги Ичингизда хафалик бўлса…


Шерзод Ташматов таэквондо бўйича терма жамоа мураббийлари билан йиғилиш ўтказди – Uzbekistan Taekwondo WT Association\nBy Taekwondo20.02.2021 No Comments\nЎзбекистон Миллий олимпия қўмитаси раиси ўринбосари, Ўзбекистон таэквондо WT ассоциацияси раиси Шерзод Ташматов олдинда турган бир қатор масалаларни муҳокама қилиш мақсадида терма жамоа мураббийлари билан йиғилиш ўтказди. Учрашувда, шунингдек, ассоциация шифокори ва МОҚ мутасаддилари ҳам иштирок этишди.\nСуҳбат аввалида мураббийлар май ойида бўлиб ўтадиган лицензион мусобақа учун тайёргарлик режалари ҳақида гапириб ўтишди. Ўз навбатида, Шерзод Ташматов режа борасида ўз фикрларини билдириб, керакли тавсияларни берди.\n“Аввалги учрашувларимизда ҳам таъкидлаб ўтганмизки, лицензион мусобақага ўша пайтда тайёр бўлган спортчи боради. Шундай экан таэквондочилардан ҳеч бири бўшашмаслиги керак. Кўриб турганингиздек, ҳукуматимиз бизни ҳар томонлама қўллаб-қувватламоқда. Маҳаллий ва хорижий ўқув-машғулот йиғинлари учун барча шароитлар яратиб берилган. Аввал лицензион мусобақада, сўнг Токио Олимпиадасида ўз ғалабаларимиз билан ўзбек таэквондосида янги саҳифа очамиз”, – деди МОҚ раиси ўринбосари.\nШерзод Ташматов суҳбатда ассоциация шифокорига спортчиларнинг саломатлигини янада қаттиқ назоратга олиш, витаминларни ўз вақтида бериб бориш кераклигини таъкидлаб ўтди. Шунингдек, ортиқча вазн йиғаётган спортчиларнинг рационига алоҳида аҳамият қаратиш, апрель ойида пойтахтимизда яна бир халқаро ўқув-машғулот йиғинини ўтказиш режаси, жамоа учун янги спорт экипировкаларининг дизайни борасида фикр-мулоҳазаларини билдирди.\nOldingi xabarИсмалоқ нима учун фойдали?\nKeyingi maqola"Икки ҳафтача кўчага чиқмадим, лекин яширинча деразадан кўчага мўралаб турардим". Нигора Турсунқулова спортга қандай кириб келганини айтиб берди


Тошкентда катта миқдордаги маблағларни зўравонлик билан қўлга киритган босқинчилар гуруҳи ушланди\n13:33 / 07.08.2017\nОта-она учун фарзандининг камолини кўришдан ортиқ бахт бўлмаса керак. 1983 йилда Тошкент шаҳрида туғилиб-ўсган Шаҳриёр Сулаймонов (исм-фамилиялар ўзгартирилган)нинг ота-онаси ҳам у туғилганида “ўғил кўрдик”, дея бир қувонишган бўлса, вояга етганида яна бир хурсанд бўлишгани, олий маълумот олганида эса бошлари осмонга етгудек бўлиб, ўғилларини дуо қилишгани бор гап. Аммо пайти келиб ана шу ўғил жиноятга қўл уришини, бу ҳам етмаганидек, икки нафар укаси – Бунёд ва Сардорни ҳам шу йўлга бошлаши етти ухлаб тушларига ҳам кирмаган бўлса керак, деб ёзмоқда “Ҳуқуқ” газетаси.\nАфсуски, ҳаётда ҳар доим ҳам ўйлаганингдек бўлавермас экан. Шаҳриёр укаларига ўрнак бўлиш ўрнига уларни эгри йўлга бошлади. Унга бу йўлда нафақат укалари, балки яқин қариндоши Ботир Сулаймонов, танишлари Аъзам Ҳайдаров ва Мурод Ўлмасов ҳам ҳамкорлик қилишди.\n2016 йилнинг 26 июнь куни. Кечки пайтда Шаҳриёр бошчилигидаги гуруҳ Чилонзор мавзесида учрашиб, “ўлжа” кутишади. Уларнинг мақсади автомашинасида кўп миқдорда пули бўлган фуқароларга ҳужум қилиб, пулларини олиб қўйиш эди. Кўп ўтмай “Ласетти” русумли автомашинада анчагина маблағ борлигидан хабар топиб, ишга киришадилар. Қўлбола усулда ясалган давлат рақами тақилган “Нексия” русумли автомашинага ўтириб, “Ласетти” автомашинасини тўхтатишади. Ҳайдовчи билан йўловчига зўрлик ишлатиб, уларга тан жароҳати етказишади ва автомашина салонида бўлган 18 миллион сўмни босқинчилик билан эгаллашади. Бундан ташқари, “Ласетти”нинг орқа ойнасини синдириб, воқеа жойидан жуфтакни ростлашади.\n1 сентябрь куни кечки пайт “Чарх Камолон” маҳалласида пайдо бўлган гуруҳ аъзолари катта кўчадан келаётган автомашинани тўхтатишади. Ҳайдовчига қўлбола усулда ясалган тўппонча ўқталиб, машинадаги 5 миллион сўм пулни тортиб олишади.\nУлар орадан бир ҳафта ўтар-ўтмас “Қўйлиқ” массивига келиб, кўчада кетаётган фуқарога ҳужум қилишади. Уни бўғиб, ичида 6 миллион сўм пул ва 200 АҚШ доллари бўлган пакетни ҳамда фуқаролик паспортини эгаллаб олишади. Кўп ўтмай паспортни ташлаб юборишади.\nТалончилар 12 сентябрда эса Зангиота туманида яна бир автомашинани тўхтатишади ва ҳайдовчини ясама тўппонча билан қўрқитиб, 2 миллион 300 минг сўм пулини, машина юкхонасидаги 2 та канистр бензинни ҳамда бошқа буюмларини тортиб олишади.\nКўп ўтмай зўравонлар қўлга олинди. Жиноят ишлари бўйича Учтепа туман суди томонидан судланувчиларга озодликдан маҳрум қилиш жазоси тайинланди.


Солиқ соҳасида инқилоб бўладими?\nCана : 10-04-2018 / Солиқ хабарлари / кўрилди: 209\n"Солиқ турларини қисқартириш керак. Қўшни мамлакатларнинг солиқ тизимига назар ташласак, 6-7та солиқ тури мавжуд. Бизнинг мамлакатимизда эса 19та солиқ тури бор…” Бу ҳақда tasvir.uz сайти қуйидаги мақолани келтирди.\nМутахассисларнинг бу фикрлари қай даражада эътиборга олинмоқда? Яқин кунларда солиқ тизимида чиндан ҳам инқилоб рўй берадими?\nХалқаро пресс-клубда Ўзбекистон Республикаси Президенти ҳузуридаги Лойиҳавий бошқарув миллий агентлиги билан ҳамкорликда навбатдаги сессия бўлиб ўтди. Мазкур сессияда Агентлик томонидан тайёрланган солиқ тизимининг концепцияси муҳокамага қўйилди. Муҳокамада юртимизда фаолият олиб борадиган тадбиркор ва ишбилармонлар, молия соҳасида иш юритувчи халқаро ташкилотлар ва оммавий ахборот воситалари ходимлари иштирок этишди.\nЭртанги кун бугунги бизнесга боғлиқ\n"Айни пайтда солиқ соҳасида инқилобга пойдевор қўйилиши кутилмоқда. Бугунги бизнес қандай бўлса, эртанги мамлакат шундай бўлади. Ўзбекистонда турмушимизнинг барча соҳаларини яхшилаш борасида тизимли ислоҳотлар жадал суръатларда олиб борилмоқда. Мамлакатни модернизация қилишнинг асосий йўналишларидан бири эса иқтисодий соҳани, биринчи галда, солиқ тизимини ислоҳ қилишдан иборат”, — деди ХПК раҳбари Шерзодхон Қудратхўжаев муҳокама аввалида.\nУнинг фикрича, ўзгаришлар даврида Ўзбекистон солиқ тизими ислоҳоти мамлакатда бизнес юритиш учун қулай шароит яратиш баробарида давлат бюджетини тўлдириш вазифасини ҳам уддалаши керак.\n"Тушунарли, шаффоф ва енгил солиқ ставкалари кичик ва ўрта тадбиркорлик субъектлари учун бизнес юритишни енгиллаштиради. Бу, ўз навбатида, янги бизнес лойиҳаларга туртки бериши, солиқ йиғимларини осонлаштириш керак”, — деди Ш.Қудратхўжаев.\nТадбиркор ишчиларини нега "яширади”?\n"Солиқ тизимининг концепциясини ишлаб чиқаётганимизда нималарга эътибор бердик? Агар биз ялпи ички маҳсулотни таҳлил қиладиган бўлсак, унда кичик бизнеснинг ўрни 50 фоиздан ортиқ эканлигига гувоҳ бўламиз. Бу жуда яхши кўрсаткич. Ривожланган мамлакатларда ҳам ялпи ички маҳсулотдаги кичик бизнеснинг ўрни 80 фоизни ташкил қилади. Лекин шу билан бирга давлат бюджетига кичик бизнес тушумини ҳисоблайдиган бўлсак, у ҳозирги кунда 7 фоиздан ошмаяпти.\nҲозирги кунда Ўзбекистонда 32 миллион аҳоли бўлса, улардан 13 миллиони ишга яроқли қатламни ташкил қилади. Шу ўринда бир нарсани айтиб ўтмоқчиман. Яқинда Тошкент шаҳрида озиқ-овқат соҳасида фаолият олиб борадиган корхоналарни ўрганиб чиқдик. Тадбиркорлар ўзларида ишлайдиган ходимлар сонини яширишмоқда. Масалан, ҳисобот бўйича 20та одам ишлаётган бўлса, амалда бориб ўргансак, 60 ёки 80та одам ишлаётганига гувоҳ бўламиз. Бироқ бу масалада фақатгина тадбиркорни айблашга ҳам ҳаққимиз йўқ. Улар ноиложликдан шундай қилишяпти. Ҳозирги кунда тадбиркор қўлида ишлайдиган ходимига 1 миллион сўм ойлик бериши учун 500 минг сўм миқдорда солиқ тўлаши керак. Албатта, бу тадбиркорга оғирлик қилади. Шу боис, ишчиларини яширади. Лекин масаланинг иккинчи томони ҳам бор. Яширин ишлаётган одам эртага қариган чоғида нафақага чиққанида давлатдан ижтимоий ёрдам сўрай оладими? Йўқ, сўрай олмайди. Чунки бунга асос йўқ”, — дейди Ўзбекистон Республикаси давлат солиқ қўмитаси раисининг биринчи ўринбосари Беҳзод Мусаев.\nНазорат касса машинаси ишлатилмайди\nМутахассиларнинг таъкидлашларича, тадбиркорларнинг ҳаммаси ҳам назорат касса машинасини ишлатгиси келмаяпти. Чунки бу машинани ишлатадиган бўлса, савдо-сотиқни олиб боришга имкони чекланиб қолади. Шу сабабли концепцияда ягона назорат тизимини яратиш кўзда тутилган.\nШу ўринда иштирокчилар яна бир муаммога тўхталиб ўтишди. Ҳозирги кунда Ўзбекистонда 327 мингта юридик шахс фаолият кўрсатаётган бўлса, уларнинг ярмида бухгалтерия йўқ. "Ҳисобчинг ким?” десангиз, "Бизда бундай лавозим кўзда тутилмаган”, деб жавоб беришади. Шу сабаб, юридик шахслар орасидаги ҳисоб фактуралари ҳисоботини юритиш учун электрон тизим яратилади.\nХодимларни овора қилишмоқда\n"Солиқ ислоҳотлари жараёнида мен ўзим 3 марта тадбиркорлар билан кўришдим, фикрларини эшитдим. Уларда қўрқув ва ишончсизлик бор, — деди Беҳзод Мусаев. — Ўзбек халқининг тадбиркори жуда кучли, у ҳеч қачон солиқдан қочишни мақсад қилиб яшамайди. Лекин уларга имкон яратиш учун ўйин қоидаларини енгиллатишимиз керак. Солиқ хизматчиларининг ишини бошқатдан кўриб чиқишимиз керак. Битта мисол, ҳаммангизнинг уйингизга солиқ участка нозири келади, мулк ва ер солиғини сўрайди. Бунинг учун ўша ходим бир хонадонга 3 марта боради. Биринчи марта талабномасини тарқатади, кейин илтимос қилиб пул йиғади. Солиқ тўловчиларнинг солиқ маданиятини оширишимиз лозим. Солиқ ундириш учун 25 фоиз ходимларимиз овора бўлишади, бу эса ички тизимимизда иш нотўғри тақсимланганлигини билдиради”.\n"Орзулар сари қадам ташланмоқда!”\nЗафар Ҳошимов бугунги кунда юртимизда анчагина танилиб қолган тадбиркор. У ўз маърузаси аввалида бугунги кунда юртимизда тадбиркорликка жуда катта эътибор қаратилаётгани боис, ишбилармон юртдошларимиз сафи кенгайиб бораётганидан мумнунлигини таъкидлади.\n"1993 йилдан бери бинес соҳасида ишлаяпман, — дейди Зафар Ҳошимов. —Вақтлар синовида кўп тажрибага эга бўлдим, тадбиркорлар билан тинимсиз мулоқотда бўламан. Ўзбек ишбилармонлари қонунни ҳурмат қилишади. Солиқларни вақтида тўлайдиган тадбиркор хотиржам яшайди-да, ахир. Шуни хурсанд бўлиб айтмоқчиманки, тақдим этилган концепция лойиҳаси Ўзбекистон тадбиркорларининг орзулари сари ташланаётган катта қадамдир. Маърузаларни тинглаб, ўзимча ҳисоб-китоб қилдим, деярли ҳар бир корхона учун жорий этилаётган қўшимча қиймат солиғини тўлашнинг афзалликлари кўрсатилди. Концепцияда бор солиқлар биргаликда ҳисобланганида, 100 сўм савдода 30 сўм пайдо бўлганидагина умумий солиқ юки ошяпти. Лекин шунда ҳам имконият бериляпти.\nШуни айтиб ўтишни истардимки, мазкур солиқ концепциясини ишлаган одамлар чиндан ҳам тадбиркорнинг фойдасини кўзлаганлиги сезилиб турибди. Улар тадбиркорга тўсқинлик қилувчи омилларга барҳам беришни асосий мақсад қилиб олганлиги кўриниб турибди.\nЯна бир нарсани айтиб ўтсам, бугунги кунда минтақавий алоқалар кучаймоқда. Юртимиз Буюк ипак йўлининг марказида жойлашганлиги ҳам катта аҳамиятга эга. Шу боис ота боболаримиз асл тадбиркорлар бўлишган. Минтақавий алоқалар кучаяр экан, тадбиркорлар ҳам бундан ўринли фойдаланишлари шарт. Бунинг учун бизнинг солиқ тизимимиз қўшни давлатлар солиқ тизимига рақобатбардош бўлиши муҳимдир. Қўшни давлатларнинг чегаралари очилиши билан савдо-сотиқ жараёнида ҳам ривожланиш бўлиши табиий. Бироқ истеъмолчилар кўпроқ хориж маҳсулотларини эмас, ўзимизнинг давлатда ишлаб чиқарилаётган маҳсулотларни харид қилишлари учун астойдил ҳаракат қилишимиз лозим. Шунинг билан биргаликда маҳсулотларни экспорт қилиш борасида самарали натижаларни қўлга киритишимиз жуда муҳим. Бунинг учун эса сифат учун астойдил курашишимиз, меҳнат қилишимиз лозим.\nШунингдек, иш ҳақи масаласида ҳам концепцияда тадбиркорга маъқул келадиган жиҳатлар эътиборга олинган. Тадбиркор ишчисининг қўлига 1 миллион ойлик бериши учун давлатга 758 минг сўмгача солиқ тўлаши керак эди. Янги ҳолатда бу солиқ икки бараваргача каматириляпти. Бу, албатта, ҳар бир тадбиркорга ўзгача шижоат бағишлайди”.\nИшонч ва юрт меҳри қанотингиз бўлсин!\nМуҳокамалар чоғида тадбиркорлардан бирини суҳбатга тортиб, концепцияда белгиланган имкониятларга муносабатини сўрадик. "Тўғрисини айтсам, ҳозирча бу яхши гапларга қувонганим билан амалда кўрмагунимча ишонмайман”, — деди суҳбатдошимиз. Унинг бу гапларини тўғри тушундик. Ўз ишига лоқайд давлат хизмати ходимлари туфайли турли тўсиқларга учрайвериб, кўнгли зада бўлиб қолган ишбилармон юртдошларимиз кўплаб топилади. Бироқ улар орасида эл-юрт равнақини биринчи ўринга қўйиб, янгиликлар ва имкониятлар сари дадил қадам ташлайдиганлари, тўсиқларни енгиб ўтишга ўзида куч топа олаётганлари ҳам борлиги кишини қувонтиради. Энг муҳими, бу янгиликлар ва ўзгаришлар барчамиздан жуда катта меҳнат ва саъй-ҳаракатни талаб қилади. Шундай экан, солиқ тизимидаги инқилоб, энг аввало, бизнинг дунёқарашимизда содир бўлиши лозимлигини унутмасак, бўлгани!\nХоразмда кўргазмали семинар ва матбуот анжумани ташкил этилди


Аргентинанинг собиқ президентига қарши жиноий иш қўзғатилди\n08:36 / 14.05.2016\nАргентинанинг собиқ президенти Кристина Фернандес де Киршнерга қарши жиноий иш қўзғатилди, деб ёзмоқда La Jornada газетаси.\nСудья Клаудио Бонадио собиқ президент Киршнер, собиқ иқтисодиёт вазири Алекс Кисиллоф ва Марказий банкнинг собиқ раҳбари Алехандро Ванолига айблов эълон қилди. Улардан ҳар бирининг 1 млн долларлик мулкига тақиқлов қўйилди.\nАйблов маълумотларига кўра, Марказий банк долларни фьючерс савдоларида пасайтирилган нархда сотган. Бу турли компания ва бакнларга АҚШ долларини 10 песодан сотиб олишга имкон берган. Бу орада мамлакатнинг янги президенти Маурисио Макри миллий валютани кескин девальвация қилишга қарор қилди ва энди бир доллар 14,4 песони ташкил қилмоқда. Курслардаги фарқ давлатга етказилган зиёнга мосдир.\nМарказий банк автоном ташкилот бўлса-да, судьянинг фикрича, бу операцияларни собиқ президент ва собиқ иқтисодиёт вазирининг кўмагисиз амалга ошириб бўлмасди.\nФернандес де Киршнер мамлакат президенти лавозимида 2 муддат ўтирган.